text:
- TIOTAL
- Cuairt a Chaol Loch Aillse
- EXTERNAL ID
- HCD01036
- ÀITE
- Caol Loch Aillse
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1910an; 1920an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12672
- KEYWORDS
- cuairt
turas
baile
Caol Loch Aillse
zoomable
deilbh leudachail
Seach gun robh bùth a' chungadair, Donnchadh Mac a' Phearsain, air oisean Rathad an Stèisein agus a' Phrìomh Shràid, bha e ann an suidheachadh math airson a bhith a' togail dhealbhan dhe na bha a' dol air adhart ann an Caol Loch Aillse. 'S iongantach mura bheil na daoine san dealbh seo air cuairt airson an latha. 'S dòcha gun tàinig iad air an trèana. Tha iad a' dèanamh an slighe on stèisean dhan bhaile agus 's dòcha gun tèid iad dhan Eilean Sgitheanach air an aiseag. Thog Mac a' Phearsain dealbh eile dhen aon chòmhlan beagan mhionaidean an dèidh seo
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


c: text/html

text:
Chan ann fada gus an tig STEALL III a-mach an clò, agus na lùib, a’ chaibideil as ùire bhon nobhail shreathaich agam, An Luingeas Dorcha air Fàire. Ù hù! Tha muinntir ChLÀR air duilleag ùr a chruthachadh dhan nobhail far am faighear fiosrachadh mu na caibideilean ri teachd, agus ’s ann air làrach STEALL fhèin as urrainn dhuibh eagran a trì a cheannach.
Cuideachd, is dòcha gu bheil sibh fhathast a’ lorg phreasantan no ag iarraidh rudeigin snog a cheannach dhut fhèin aig a’ bhliadhn’ ùir. Uil, dè a b’ fheàrr mar phreasant do leughadair Gàidhlig na sìnteas do STEALL! Cha chosg e ach £120 air sìnteas fad-bheatha, dà iris snasail a h-uile bliadhna gus an tig na sombaidhean air ar tòir, agus aig an aon àm, bhiodh sibh a’ cur taic chudromach ri iomairt STEALL. Tha e ìre-mhòr do-dhèanta iris a chumail a’ dol anns an latha an-diugh gun leughadairean gu leòr a’ toirt shìnteasan a-mach. Mar sin, carson nach ceannaich sibh sìnteas dhan a h-uile duine air an liosta agad!!

robotstxt: allowed

filter: keep


text:
- TIOTAL
- Invitation to John MacLeod's Coming of Age
- EXTERNAL ID
- Z_HCD01114
- ÀITE
- Dùn Bheagan
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: Diùirinis
- DEIT
- 1956
- LINN
- 1950an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 7348
- KEYWORDS
- cuireadh
Flòraidh NicLeòid
Iain MacLeòid
Caisteal Dhùn Bheagain
comharrachadh
Chuir a' Bhaintighearna Flòraidh NicLeòid, an t-28mh Ceann-cinnidh, cuiridhean a-mach nuair a bha a' chàraid oghaichean aice, Iain is Pàdraig Wolridge Gòrdan, a' tighinn gu aois air Diardaoin 16 Lùnastal 1956. B' e Iain an 29mh Ceann-cinnidh. Chaidh an fhèill a chumail ann ann gàradh Caisteal Dùn Bheagain, is thog Donnchadh Mac a' Phearsain dealbhan
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Dàil air Oifis Puist a' Chàrnain
Dhùin Oifis a' Phuist ann an Creag Goraidh feasgair Disathairne, ged nach eil an oifis ùr aig a' Chàrnan fhathast deiseil airson fosgladh na h-àite.
'S e trioblaidean teicnigeach a th' air dàil de chòrr is dà mhìos adhbharachadh.
A-nis, feumaidh muinntir na sgìre a dhol gu ruige Baile a' Mhanaich no Dalabrog airson an cuid litrichean is eile a chur dhan phost.
Tha an dithis a bha a' ruith Oifis a' Phuist ann an Creag Goraidh bho chionn dhà no trì bhliadhnaichean a-nis airson an dreuchd a leigeil dhiubh.
Trioblaidean teicnigeach
Ach, bha duilgheadasan aca cuideigin eile fhaighinn a ghabhadh an t-seirbheis os làimh.
Bha a' bhùth aig Lovats aig a' Chàrnan deònach sin a dhèanamh, ach bha duilgheadas ann an uair sin aonta fhaighinn bho Oifis a' Phuist an t-seirbheis a ghluasad mu dhà mhìle gu deas.
Anns an t-Samhain an-uiridh, chaidh sin a rèiteach agus chaidh an 23mh là den Fhaoilleach ainmeachadh mar an là a dh'fhosgladh an oifis aig a' Chàrnan, agus dhùnadh oifis Chreag Goraidh air an aon là.
Cha do thachair sin ge-tà, air sàillibh trioblaidean teicnigeach, agus dh'aontaich oifis Chreag Goraidh cumail a' dol airson greis.
Fòghnaidh na dh'fhòghnas!
Ach leis nach eil fhios fhathast cuin a dh'fhosglas oifis a' Chàrnain, tha luchd-obrach Chreag Goraidh air "fòghnaidh na dh'fhòghnas" a ràdh.
Tha mu 23 mìle eadar Oifis Puist Bhaile a' Mhanaich agus an oifis làn-ùine eile ann an Dalabrog.
Tha oifis cuideachd fosgailte aig Ormacleit airson beagan uairean a thìde, dà là san t-seachdain.
Tha gnìomhachasan, sgoiltean agus oifisean stèidhichte san sgìre agus mar a tha cùisean an-dràsta, bhiodh aig cuid dhiubh ri còrr is 10 mìle a shiubhail airson seirbheis puist fhaighinn.
Thuirt neach-labhairt bho Oifis a' Phuist gu bheil iad duilich airson na trioblaidean a tha seo a' fagail aig a' mhòr-shluagh, agus gu bheil iad a' dèanamh nas urrainn dhaibh airson a chur ceart cho luath 's a ghabhas.


text:
Dachaigh ùr do Bhuidheann Horsiadair
Tha Buidheann Leasachaidh Coimhearsnachd Horsiadair ann an Leòdhas air dachaigh ùr fhaighinn is iad air taigh-òsta san sgìre a cheannach.
Cheannaich iad an Inn Between ann an Siabost ann an rup.
Bha an togalach roimhe air a' mhargaidh 'son £180,000.
Thèid oifisean agus garaidsean a stèidheachadh san togalach is cha bhi e na thaigh-òsta tuilleadh.
Chaidh Buidheann Leasachaidh Coimhearsnachd Horsiadair a stèidheachadh ann an 2005 gus tuath-gaoithe na sgìre a stiùireadh.
Tha oifis aca ann an seann Sgoil Shiaboist ach tha e coltach gu bheil iad a-nise trang gu leòr 's gu bheil feum aca air àite nas motha.
Gheibh a' Bhuidheann Leasachaidh bus ùr trath an ath-bhliadhna is bidh e stèidhichte aig an togalach.
Thuirt iad gur e àite-cruinneachaidh dhan choimhearsnachd a bhios ann cuideachd


text:
Naidheachdan 11:00
3 An Gearran 2015 Ùraichte aig Ùraichte aig
Cùram slàinte
Fhuair 91% de dh'euslaintich cùram taobh a-staigh ceithir uairean a thìde aig roinnean A&E na h-Alba eadar an Damhair agus an Dùbhlachd, a rèir àireamhan ùra. B' e 94% a bh' ann anns a' chairteal ron an sin. Tha na h-àireamhan mu dheireadh rud beag nas miosa na Sasainn cuideachd.
Serbia
Tha prìomh chùirt an UN air co-dhùnadh nach robh Serbia ri sgrios-cinnidh ann an Croàtia, tro na cogaidhean a bhris an seann Yugoslàbhia anns na naodhadan. Cho-dhùin a' chùirt gun robh na feachdan Serbach tric ri eucoir, ach nach b' e sgrios cinnidh a bh' ann. Tha a' chùirt cuideachd a' beachdachadh air an robh Croàtia ri sgrios-cinnidh.
Prìosanaich
Thèid an lagh airson prìosanaich air a bheil binn de chòrr air ceithir bliadhna atharrachadh. Mar a tha cùisean an-dràsta, faodadh iad tagradh a dhèanamh airson a bhith air an saoradh às dèidh dhaibh an dàrna cuid dhan binn a chur seachad, agus bidh iad an uair sin air an saoradh às dèidh dà thrian dheth. Stadaidh sin a-nis ge-tà, fo phlanaichean a dh'fhoillsich am Prìomh Mhinistear.
BP
Tha a' chompanaidh ola BP air prothaidean nas lugha fhoillseachadh, agus gearraidh iad na tha iad a' cosg air rannsachadh. Bha am prothaidean airson a' chairteal mu dheireadh de 2014 sìos gu nas lugha na £1.5bn. B' e 1.8bn a bh' ann thairis air an aon àm ann an 2013.
Teine
Bhàsaich boireannach ann an teine aig taigh ann an Lhanbryde ann am Moireibh sa mhadainn an-diugh. Bha i anns na ceithir ficheadan. Bhàsaich i aig làrach an teine às dèidh leth-uair às dèidh seachd.
Prìsean thàighean
Tha prìsean thaighean an Alba air cumail orra ag èirigh, a rèir àireamhan ùra. Tha taigh, anns a' chumanta, a' cosg beagan a bharrachd air £165,000 a-nis.
Stait na Gàidhlig
Chaidh Comhairle nan Eilean Siar às àicheadh gu bheil suidheachadh na Gàidhlig am measg òigridh na sgìre cho dona sa tha figearan ùra bhon chunntas-sluaigh a' cumail a-mach. Tha na figearan ag ràdh nach eil pioc Gàidhlig aig leth-cheud sa sia anns a' cheud de dh'òigridh na sgìre fo dheich bliadhna a dh'aois. Ach, thuirt Fear-gairm na Comhairle, Tormod Dòmhnallach, gu bheil mòran air tachairt a thaobh foghlam Gaidhlig sa sgìre bho chaidh figearan a' Chunntais a chruinneachadh.


text:
Dreach is Dachaigh ùr do LearnGaelic
Chaidh dreach ùr den làraich-lìn LearnGaelic fhoillseachadh.
Tha cuideachd dachaigh ùr aig an làraich is i a' gluasad gu .scot seach .net
Chuireadh an làrach air dòigh ann an 2011 leis an amas gur e a' chiad àite dhan rachadh daoine le ùidh ann an Gàidhlig.
Tha an làrach air fàs bhon uair sin is tha e coltach gu bheil gnothaichean air tighinn air adhart gu mòr bho nochd am prògram tbh Outlander anns na Stàitean Aonaichte an-uiridh.
Nochd an cànan gu mòr sa phrògram.
Sa bhliadhna mu dheireadh, chuir 207,000 duine feum air LearnGaelic, àrdachadh de 90% air a' bhliadhna rona sin.
Tha 70,000 faidhlichean fuaime san làraich, a' toirt cothrom dha luchd-cleachdaidh fuaimneachadh ceart air facail Ghàidhlig a chluintinn.
Tha earrainnean ùra ghràmair am measg rudan eile a tha a' nochdadh air an làraich ùir.
Bha fear de phrìomh chleasaichean Outlander, Gary Lewis à Glaschu, aig foillseachadh oifigeil LearnGaelic.scot
Thuirt Mgr Lewis gun robh ùidh mhòr aige sa chànan bho thùs is gu bheil e a' faicinn LearnGaelic mar ghoireas a chuidicheas daoine eile gus a dhol an sàs.
Còmhla ri Gary, bha dithis Ghàidheal a bha an lùib Outlander, Àdhamh Ó Broin is Gillebrìde MacIlleMhaoil.
'S e co-bhanntachd a th' ann an LearnGaelic.scot eadar Bòrd na Gàidhlig, MG ALBA, am BBC, Bòrd na Ceiltis (Alba) agus Sabhal Mòr Ostaig còmhla ri buidhnean foghlaim agus Gàidhlig agus le taic bho Riaghaltas na h-Alba.
Mhìnich Ceannard Phrògraman BBC ALBA agus Àrd-Riochdaire LearnGaelic.scot, Alan Esslemont, dè bha air cùlaibh dreach ùr na làraich.
"Bho chaidh sinn air bhog ann an 2011 thathas mothachail gu bheil barrachd dhaoine a' faighinn fiosrachadh air innealan-làimhe agus mar sin bha e mar phrìomhachas a dhèanamh tòrr nas fhasa agus ruigsinneach airson an luchd-cleachdaidh seo.
"Tha cothroman air-loidhne nan dòigh èifeachdach ann a bhith a' cuideachadh agus ag àrdachadh ionnsachadh na Gàidhlig agus mar seo tha sinn air meudachadh ana-mhòr fhaicinn san àireamh de dhaoine a tha a' cleachdadh ar làrach.
"Tha an àireamh de luchd-leantainn tro na meadhanan sòisealta air fàs gu mòr sa bhliadhna a dh'fhalbh, le foillseachadh Outlander a' cuideachadh dhaoine gu bhith mothachail air duilleagan Twitter agus Facebook LearnGaelic", thuirt e.


text:
Naidheachdan 11:00m
22 An Dàmhair 2013 Ùraichte aig Ùraichte aig
Inbhir Ghràinnse
Tha Riaghaltas na h-Alba a' coimhead airson buidhne a bhiodh deònach ionad-ola Inbhir Ghràinnse a cheannach ma 's e agus nach bi a' bhuidheann Ineos ga fhosgladh a-rithist. Chaidh an t-ionad a dhùnadh an t-seachdain seo chaidh fhad 's a bha luchd-obrach a' beachdachadh air plana airson cosgaisean a ghearradh. Thuirt an t-aonadh aca, Unite, an-raoir gu bheil a' mhòr-chuid den luchd-obrach air na molaidhean sin a dhiùltadh. Bidh Diciadain ann mus innis Ineos dè tha nam beachd.
Scottish Power
Thuirt Scottish Power gu bheil iad fìor dhuilich, agus gun toir iad atharrachadh air an dòighean-obrach, an dèidh riaghladh bho Ofgem a thuirt gun robh iad a' mealladh an luchd-cleachdaidh. Chaidh càin £8.5m air Scottish Power, agus Ofgem ag ràdh gun do bhris iad riaghailtean margaidh nuair a bha iad a' feuchainn ri toirt air luchd-cleachdaidh gluasad bho chompanaidhean eile.
Siria
Tha ministearan cèine à dùthchannan Arabach agus dùthchanan an taobh siar a' coinneachadh ann an Lunnainn an-diugh ri riochdairean nan Reubaltach ann an Siria, agus iad ag iarraidh orra pàirt a ghabhail ann an còmhraidhean sìthe ann an Geneva air an ath-mhìos. Tha na buidhnean reubaltach air a bhith ag ràdh ron a seo nach eil iad deònach coinneachadh ri riochdairean an Riaghaltais aig a' Cheann-suidhe Assad.
Israel
Mharbh saighdearan Israelach fear de bhuidhinn armaichte Phailistinianach air a' Bruaich an Iar. Tha Israel ag ràdh gun robh an duine air cùlaibh ionnsaigh boma air bus ann an Tel Aviv an-uiridh anns an deach còrr is 20 duine a ghoirteachadh.
Ciseorn
Tha Comhairle na Gàidhealtachd a' beachdachadh an-diugh air plana airson seann ghàradh-ola Chiseoirn air taobh siar Rois a leasachadh airson innealachd a thogail do chumhachd ath-nuadhachail aig muir. Tha luchd-leasachaidh ag ràdh gum faodadh 2,500 cosnadh a bhith ann. Ach tha feadhainn a' cur teagamh anns an àireimh sin 's iad ag ràdh gum biodh an leasachadh dona cuideachd do dh'àrainneachd na mara san sgìre. Tha oifigich dealbhachaidh Chomhairle na Gàidhealtachd a' moladh cead dhan phlana.
Rubha an Fhithich
Tha pumpaichean connaidh ùra aig ionad Rubha an Fhithich ann an ceann a deas nan Loch ann an Leòdhas a' fosgladh gu h-oifigeil an-diugh. Tha Co-chomann na Pàirce air a bhith ag obair airson còrr is bliadhna air a' phròiseact, le taic-airgid bho bhuidhnean eile.


text:
Seo beachd Mhìcheil, an àite naidheachd no fiosrachadh, mu cheist a nochd o chionn ghoirid. ‘S i a’ cheist, “Carson a tha riaghaltas na h-Alba a’ cosg airgead mhòr do’n t-sianal Gàidhlig, agus do’n Ghàidhlig co-dhiù, nuair nach eil ann ach glè bheag de dhaoine a tha ga bruidhinn?” Uill, dè tha a’ Ghàidhlig a’ ciallach…adh do dh’Alba, agus dè a bu chòir dhi ciallachadh? Gheibh thu smuaintean Mhìcheil aig a’ phìos a tha shuas air YouTube.
One Response to “Tasgaidh na h-Alba?”
Beachdan geur ciallach tuigseach! Agus eucoltach ris an nàimhdeas a chluinnteadh gu tric aig Goill na Machrach!
Something to say?


text:
- TIOTAL
- Leac-uaghach Niall Fionnlaigh MacMhathain, Cladh a' Chlachan Aillseach
- EXTERNAL ID
- HCD00115
- ÀITE
- An Clachan Aillseach
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1930an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 11841
- KEYWORDS
- leac-uaghach
carragh-cuimhne
Niall MacMhathain
Fearchar MacMhathain
dotair
Gàidheal
An Dòrnaidh
Tha an leac-uaghach seo ri taobh leac Fhearchair MhicMhathain a bha na dhotair ainmeil ann an Lunnain ach a rugadh ann an Dòrnaidh. B' e Niall Fionnlagh MacMhathain an t-ogha aige agus chaochail e mar a tha an leac-uaghach ag ràdh nuair a thuit e far each. Ged a dh'fhuirich agus a dh'obraich e fad a bheatha ann an Lunnain, tha e coltach gun do chùm a sheanair na ceanglaichean aige ris an dachaigh agus an teaghlach agus chaidh e a chomharrachadh mar Cheannard Comann Gàidhlig Lunnain ann an 1896. B' e Niall am mac aig an Dotair Fearchar MacMhathain agus a bhean, Maud. Chaidh na h-ainmean aca a chur ris an lic na b' fhaide air adhart: Dr Farquhar MacKenzie Matheson of Harrow. Died 21 January 1937 aged 63 years. Loved by all who knew him. Bheir esan cadal do fhear a' charaid, Psalm CXXV11 2 and also In everloving memory of his wife Maud Madeline Matheson. Died London 30 March 1942
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
08/03/2008
'S Trom Uallach an Aineolais
No, ma chanas tu an dòigh eile e.... 's trom an ceann a tha làn chac. Tha sinn gu math cleachdte ri beachdan claon nan aona-chànanach is iad gun sgot air sealladh eile den t-saoghail ach am fear cruaidh Sasannach. Ach, seo e a-nis bho bhall den Phàrtaidh Nàiseanta? Air a’ Ghaidhealtach fhèin! An dòchas gun toir an SNP breab cruaidh dhan bhalgan-chac a tha seo mus sgaoil e barrachd sgudal is amaideas air feadh meadhanan ar dùthcha. Daibhidh Bremner, thig a-nuas.
Tha an creutair seo ag ràdh nach eil coir aig a’ Ghàidhlig a bhith follaiseach ann an Gallaibh. Mar tha, tha e air a chas a chur sa chàc. Chum e a-mach nach robh Gàidhlig a-riamh ga bruidhinn ann! An uairsin... ‘uill, se ‘economic migrants’ a bh’annta sa thàining an-seo sa 19mh linn’!! Cuideachd, tha barrachd ùidh aig muinntir an àite anns na Cruithnich sa Lochlannaich.
Gu dearbh, thug na Cruithnich is na Lochlannaich buaidh mhòr air an àite. Mar sin dheth, dè tha esan a’ dèanamh gus seo a leasachadh? A thaobh nan Gaidheal, am bi e cuideachd a’ cur an-aghaidh an aonaid sgoile Gàidhlig a bhios ann a dh’aithghearr? Dè mu dheidhinn an sgoil àraich a tha air a bhith ann fad 18 bliadhna? Agus am Mòd a thig dhan àite?
Nach cuir sinn uile ar beachdan dhan duine seo. Gheibhear foirm airson beachdan a chur thuige air an duilleag seo:Duilleag aig David Bremner, buamalair...
1 comment:
Subscribe to: Post Comments (Atom)


text:
-
- Follow Trèanaichean, tramaichean is tràilidhean on WordPress.com
Dealbhan Flickr
Category Archives: London Underground
Bo’ness – an stèisean as fhaide a tuath air Underground Lunnainn! #gàidhlig @vivarail @bonessrailway
Chan eil an London Underground dìreach a’ frithealadh Lunnainn fhèin – tha cuid de na loidhnichean a’ dol a-steach gu Essex, Hertfordshire agus fiù ’s Buckinghamshire. An t-seachdain seo, ge-tà, bidh trèanaichean an tiùb a’ ruigsinn Bo’ness ann an Lodainn … Cum ort a leughadh
Air a phostadh ann an London Underground, Rathaidean-iarainn glèidhte, Rathaidean-iarainn neo-àbhaisteach Air a thagadh bemu, Bo'ness and Kinneil Railway, Ceann an Fhail, Ceann Fhail, D stock, D-train, district line, Sputnik, Vivarail Sgrìobh beachd
Seann trèanaichean ùra sa Chuimrigh! #gaidhlig
Fhuair a’ Chuimrigh aithneachadh bho chionn goirid mar an dùthaich leis an ìre as àirde de dh’ath-chuairteachadh san RA, an dàrna ìre as àirde san Aonadh Eòrpach agus an treas ìre as àirde san t-saoghal. ‘S e deagh naidheachd a … Cum ort a leughadh
Air a phostadh ann an A' Chuimrigh, London Underground, rathaidean-iarainn, Uncategorized Air a thagadh Clas 230, Class 230, D stock, D-train, D78 stock, London Underground, Vivarail 1 bheachd
An trèana anns an drèana – the Waterloo and City Line #gàidhlig @wlooandcityline
Sa bhloga seo, tha sinn air coimhead air loidhne a bha uair san Underground agus a tha a-nis na loidhne ghlèidhte (Epping-Ongar), mu loidhne a bha uair san Underground agus a tha a-nis san lìonra nàiseanta (Northern City Line) agus … Cum ort a leughadh
Air a phostadh ann an London Underground, Railways Air a thagadh London Underground, Lunnainn, the Drain, Waterloo and City Line Sgrìobh beachd
Turas air an Northern City Line #gàidhlig
Chaidh an teaghlach air turas gu Lunnainn bho chionn goirid agus fhad ’s a bha sinn ann, bha mi airson beagan spòrs trèanach a bhith agam! Rinn sinn tòrr rudan àbhaisteach do luchd-turais, chunnaic sinn Big Ben, chaidh sinn gu … Cum ort a leughadh
Air a phostadh ann an England, London Underground, Metrothan, Railways, Sasainn, Uncategorized Air a thagadh Finsbury Park, Moorgate Line, Northern City Line 1 bheachd
Turas gu Metroland #gaidhlig
Gach turas a bhios mi ann an Lunnainn, feuchaidh mi ri beagan a bharrachd de lìonra rèile a’ bhaile a dhèanamh. An turas seo, chaidh mi air loidhne a’ Mhetropolitan airson a’ chiad turais. ‘S e loidhne gu math sònraichte … Cum ort a leughadh
Air a phostadh ann an London Underground, Metrothan, rathaidean-iarainn, Uncategorized Air a thagadh London Underground, Lunnainn, Metropolitan Line, rathaidean-iarainn, Sasainn, trèanaichean 2 beachd(an)


text:
-
- Follow Trèanaichean, tramaichean is tràilidhean on WordPress.com
Dealbhan Flickr
Tag Archives: Leabhraichean
Dè na stèiseanan as miosa an Alba?
Fhuair mi leabhar inntinneach san leabharlann an-diugh Britain’s 100 Best Railway Stations. Thug e orm smaoineachadh dè na 100 stèisean as miosa? Dè do bheachd? Dè na stèiseanan as miosa an Alba, ann am Breatainn agus san t-saoghal air fad? Leig … Cum ort a leughadh
Air a phostadh ann an rathaidean-iarainn, Uncategorized Air a thagadh Leabhraichean 1 bheachd


text:
- TIOTAL
- Ospadal Cuimhneachaidh MhicFhionghain, An t-Eilean Sgitheanach, mu 1925
- EXTERNAL ID
- HLH_DEWAR100_032
- ÀITE
- An t-Àth Leathann
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: An Srath
- LINN
- 1920an
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 1693
- KEYWORDS
- Comataidh Sheirbheisean Meidigeach na Gàidhealtachd 's nan Eilean
Aithisg Dheòirich
Comataidh Dheòirich
Ann an1925, le cùram fo thabhartas, agus le dotairean ùra agus nursaichean air an deagh thrèanadh, bha iad air ìre ùr a chosnadh a thug seachad cothroman air prìomh-chùram slàinte don t-sluagh. Cuideachd, leis na tabhartasan a fhuair iad dhaibh fhèin, bha cuid de ospadalan sgìreil, gu h-àraidh Ospadal MhicFhionghain san Eilean Sgitheanach agus Ospadal Belford sa Ghearasdan, comasach air cumail a' dol.
B' e Ospadal Cuimhneachaidh MhicFhionghain a' chiad ospadal a fhuair tabhartas, ann an 1914, bhon t-Seirbheis Mheidigich ùr-stèidhichte don Ghàidhealtachd 's na h-Eileanan.
Tha an t-ìomhaigh seo mar phàirt de thaisbeanadh air loidhne a' comharradh ceud bliadhna Chomataidh Seirbheisean Meidigeach na Gàidhealtachd 's nan Eilean, agus glè thrice thathas a' toirt iomradh air mar Chomataidh Dheòirich an dèidh a chathraiche Sir Iain Deòir BP. Chuir aithisg a' Chomataidh air dòigh an t-slighe airson a' chiad seirbheis slàinte air an t-saoghal, Seirbheis Meidigeach na Gàidhealtachd 's nan Eilean, a rinn cruth-atharrachadh air solar meidigeach agus a tha air a mheasadh mar ro-theachdaire Seirbheis Nàiseanta na Slàinte.
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is mu phrìsean cuir post-d gu:
Skye and Lochalsh Archives
Cliog > an seo airson a dhol gu toiseach an taisbeanaidh.


text:
Brosnachadh do Chàball a' Chuain Sgìth
Tha an taic-airgid a chaidh aontachadh do chàball dealain fo Linne Mhoireibh a' toirt dòchais do chuid gun tachair an leithid fhathast eadar na h-Eileanan an Iar agus Tìr Mòr.
Bheir Ofgem £1.1bn do phròiseact SSE 'son Linne Mhoireibh.
Tha sin còrr 's £100m nas lugha na chaidh iarraidh 'son an sgeama, ach tha Murchadh Moireach, eòlaiche air cumhachd ath-nuadhachail, den bheachd gur dòcha gur e deagh rud a tha sin.
"Tha mi a' smaoineachadh gur e naidheachd mhath a th' ann san t-seadh gu bheil Ofgem a' ceasnachadh 's a' rannsachadh a' ghnothaich," thuirt e.
Ceum Mòr
"Chan eil iad dìreach a' gabhail na cosgais a th' air am beulaibh.
"Agus tha mi a' smaoineachadh gu bheil sin a chum buannachd a' mhòr-shluaigh.
"Ach rud eile. Tha iad a' gabhail a-steach gu bheil dòighean eile ann far am faod na cosgaisean, ma 's e 's gun tèid iad suas, a ghabhail a-steach.
"Tha iad ag atharrachadh an dòigh-obrach, airson nuair a bhios an obair a' dol air adhart, gum faod iad sùil a chumail air, agus ma 's e 's gu bheil nithean sònraichte ann a bhiodh feumail pàigheadh air a shon, tha iad a' gabhail sin a-steach.
"Agus a-rèiste, tha dòigh ann tha mi a' smaoineachdainn anns am faodadh SHE Transmission a dhol air adhart ann am mothachadh gu bheil dà thaobh air seo.
"Chan e a-mhàin gu bheileas a' cur beagan gearradh cosgais orra. Tha iad a' toirt dhaibh dòigh air sealltainn, ma 's e 's gu bheil cosgaisean a' dol suas, gu bheil slighe ann airson beagan a bharrachd fhaighinn.
"Ma 's e 's gun tig iad gu aonta airson seo a phutadh air adhart, tha mi a' smaoineachadh gu bheil e a' toirt ceum mhòir airson càball taobh an iar den rìoghachd.
"Bhon, aig deireadh an là, chan eil an rud gu bhith cothromach gus am bi barrachd chumhachd air a thoirt gu deas, agus feumaidh am bun-structair a bhith air a chur an sàs.
"Tha mi dha-rìribh toilichte gu bheil an dà riaghaltas a-nise a' putadh an rud seo air adhart.
"'S e naidheachd sònraichte math a th' ann, agus tha dòchas gun tèid seo air adhart ann an tomhais de dh'aithghearrachd," thuirt e.


text:
A' cuimhneachadh air laoich na h-iomain
Bidh geama iomain car tiamhaidh anns a' Phrìomh Lìog Disathairne, a' cuimhneachadh air sgrios uabhasach a' Chogaidh Mhòir.
Cluichidh Ceann a' Ghiuthsaich an aghaidh Chaoil Bhòid, 100 bliadhna agus là on a choinnich an dà chluba ann an cuairt dheireannach Chupa na Camanachd ann an 1914.
Bha naoinear air a' phàirc an là sin nach do chluich iomain tuilleadh - chailleadh iad anns a' Chogadh.
Beagan mhìosan às dèidh do chluicheadairean Chaoil Bhòid agus Cheann a' Ghiuthsaich a bhith a' farpais ann an cuairt dheireannach Chupa na Camanachd, bhiodh an saoghal aca air atharrachadh gu tur 's iad air an gairm dhan chogadh.
Eachdraidheil
Feasgair Disathairne, coinnichidh an dà sgioba a-rithist, 100 bliadhna agus là bhon gheama eachdraidheil sin.
"Bha e ainmeil ann an iomadach dòigh," thuirt an t-eòlaiche iomain, Uisdean MacIllFhinnein.
"Bhuannaich Ceann a' Ghiuthsaich airson a' chòigeamh turais agus, aig an àm sin, cha robh Cupa na Camanachd air a bhith a' dol cho fada.
"Ceithir mìosan mus do dh'fhalbh daoine dhan chogadh, tha mi cinnteach gun robh leth-shùil aca air adhart gu saoghal a bha ag atharrachadh, 's mar sin bha eachdraidh, an dà chuid eachdraidh an t-saoghail ag atharrachadh mun cuairt orra, agus bha e eachdraidheil a thaobh Cupa na Camanachd fhèin."
Le ùidh mhòr aig Ceann a' Ghiuthsaich nan eachdraidh, chuir an club à Bàideanach romhpa seo a chomharrachadh.
Comharrachadh
Thèid na sgiobaidhean a phìobareachd air a' phàirc agus thèid mionaid de shàmhchair a chumail ron ghèam, a' comharrachadh na gillean grinn nach do thilll bhon bhlàir.
Cluinnear cuideachd òraid ron ghèam agus thèid taisbeanadh a dhèanamh de dhealbhan agus dhuaisean bhon àm.
Tha sgioba Bhàideanach cuideachd air cuireadh a thoirt do dh'oifigearan Chaoil Bhòid.
Tha Ceann-suidhe Cheann a' Ghiuthsaich, Russell Jones, mothachail mun bhuaidh a bh' aig a' chogadh air na coimhearsnachdan beaga.
"Tha sinn a' bruidhinn air naoinear chluicheadairean a-mach à 24, ach chaill Taigh na Bruaich 49 duine anns a' Chogadh Mhòr agus chaill Ceann a' Ghiuthsaich 60 duine anns a' Chogadh Mhòr.
"Tha na figearan sin dìreach iongantach. Cha thuig sinne san là an-diugh ciamar as urrainn do choimhearsnachd an uimhir sin de dhaoine a chall," thuirt Mgr Jones.
Ginealach ùr
Thuirt Rhoda Wren, a tha a' cur taic ri Caol Bhòid, gu bheil e cudromach gu bheil an ginealach ùr de chluicheadairean òga a' tuigsinn a' chaill a chaidh fhulang anns na coimhearsnachdan a tha iad a' riochdachadh anns na linntean a dh'fhalbh.
"Tha e math gu bheil iad a' dèanamh rud air choireigin airson siud. Cha bu chòir dhuinn an dìochuimhneachadh gu sìorraidh," thuirt i.
Bidh an geama fìor chudromach dha aon de chluicheadairean Cheann a' Ghiuthsaich, Barry Dallas, leis gun robh aon de shinn-sheanairean a' cluiche ann an 1914.
Tha oifigearan a' chluba air bruidhinn ris na cluicheadairean gus mìneachadh cho cudromach agus eachdraidheil 's a tha an geama.
Ach aig a' cheann thall, tha Ceann a' Ghiuthsaich ag iarraidh an leithid de gheama mòr mar seo a bhuannachadh cuideachd.
"Tha sinn airson urram a thoirt do sgioba 1914, ach tha sinn cuideachd airson 's gum faigh sgioba 2014 dà phuing Disathairne," thuirt Russell Jones.
Thèid an geama a chluich ann an Ceann a' Ghiuthsaich Disathairne aig 2:30f.


text:
- TIOTAL
- Ceàrnag Bhaile Mac Ara
- EXTERNAL ID
- HCD00159
- ÀITE
- Baile Mac Ara
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1920an; 1930an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 11885
- KEYWORDS
- baile beag
Oighearachd Bhaile Mhic Carra
tuathanas
Urras Nàiseanta na h-Alba
Tha am baile beag Baile Mac Carra aig bonn bruthaichean Sgurr Mòr agus Cnoc Uachdar Thìre air Oighearachd Bhaile Mhic Carra ann an Sgìre Loch Aillse. B' àbhaist don tuineachadh aig a' cheàrnaig a bhith mar chridhe na h-oighearachd agus air an rathad dròbhaireachd gu na margaidean aig Craoibh agus An Eaglais Bhreac. Gu dearbh, suas gu na 1970an bha am prìomh rathad à Caol Loch Aillse gu An Dòrnaidh 's an taobh deas a' dol tro Cheàrnag Bhaile Mhic Carra. Bha tuathanas ann le àitreabh a' dol air ais gu na 1770an agus bho thùs a' gabhail a-staigh stàbaill agus seada airson chairtean. Bha muileann agus taigh-deighe cuideachd mar phàirt den tuathanas air an oighearachd. Tha Oighearachd Bhaile Mhic Carra fo chùram Urras Naiseanta na h-Alba a tha o chionn ghoirid air grunn dhe na togalaichean timicheall air loch a' mhuilinn anns a' Cheàrnaig ath-nuadhachadh
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
- TIOTAL
- Ceann Loch Dhubhthaich o Mhàm Ràtagan
- EXTERNAL ID
- HCD00580
- ÀITE
- Loch Dubhthaich
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1920an; 1930an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12282
- KEYWORDS
- bealaich
Màm Ràtagan
beanntan
Cinn Tàile
zoomable
deilbh leudachail
Thog na saighdearan Hanobharach fo Sheanalair Wade an rathad thar bealach Mhàm Ràtagan anns na 1770an. Chaidh a thogail airson slighe a dhèanamh eadar Taighean-feachd Bheàrnaraigh ann an Gleann Eilg is Cille Chuimein. Tha an Dotair Samuel MacIain a' toirt iomradh air dìreadh is cromadh a' bhealaich chunnartaich gu Gleann Eilg agus an oidhche a' tuiteam, nuair a rinn e fhèin is Seumas Boswell an 'Journey to the Western Isles' aca ann an 1773. 'S e beanntan Chinn Tàile, le Drochaid Sheile aig ceann Loch Dubhthaich is baile beag Inbhir Ionaid air a' chladach air an taobh chlì an sealladh iongantach a chithear o mhullach a' bhealaich
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
- TIOTAL
- Iarainn comharrachaidh chaorach
- EXTERNAL ID
- AB_HFM_BOTHY_28
- ÀITE
- Baile Ùr an t-Slèibh
- SGÌRE
- Bàideanach
- SIORRACHD/PARRAIST
- INBHIR NIS: Ceann a' Ghiùthasaich 's Innis
- DEIT
- 28 Sultain 2007
- CRUTHADAIR
- Jamie Gaukroger
- NEACH-FIOSRACHAIDH
- Am Baile
- AITHNEACHADH MAOINE
- 340
- KEYWORDS
- caoraich
cìobaireachd
Chaidh Bothan Phreasmhuchrach, a tha air a bhith air a ghluasad gu Taigh-tasgaidh na Gàidhealtachd, a thogail an toiseach tràth anns na 1900an aig Preasmuchrach faisg air Dail Chuanaidh le mu 65 maidean rèile a bha air an ath-chuartachadh.
Tha an dealbh seo a' sealltainn iomadach iarrann comharrachaidh a bha ai an cleachdadh gus litrichean no àireamhan a losgadh air adhaircean nan caorach. Bha comharran peant air an cleachdadh cuideachd air caoraich air an robh clòimh ghoirid no a bha an dèidh a bhith air an rùsgadh


text:
Tha Pàrlamaid na h-Alba na fosadh (in recess) an-dràsta. Tha seo a’ ciallachadh nach eil gnothaichean pàrlamaid a’ dol air adhart aig an àm seo ach chan eil sinn a’ ciallachadh gu bheil na BPA, luchd-obrach no togalach na Pàrlamaid nan tàmh idir.
Tha e cudromach seo a ràdh oir tha duine no dhà air faighneachd dhuinn bho chionn goirid a bheil luchd-obrach na Pàrlamaid air “saor-làithean” an-dràsta nuair a tha na Buill air an “saor-làithean”.
Ged nach eil coinneamhan comataidh no coinneamhan den làn-Phàrlamaid a’ dol air adhart, tha na BPA fhathast trang le obair sgìreil agus, mar as àbhaist, faodar fios a chur thuca ma tha ceist no beachd no duilgheadas sam bith agad.
Tha togalach na Pàrlamaid fosgailte mar as àbhaist cuideachd agus faodar tighinn a-steach airson tursan-treòraichte no airson srubag is turas don bhùth.
Agus tha obair seirbheis na Gàidhlig a leantainn mar as àbhaist cuideachd agus tha sinn ag obair air beagan bhileagan ùra is duilleagan lìn aig an àm seo.
Mar sin, na bi leisg tighinn don Phàrlamaid, sgrìobhadh don Phàrlamaid no ar seirbheisean Gàidhlig a chleachdadh as t-Samhradh.
Mairidh am fosadh gu 4 Sultain 2011.
Alasdair
Gaidhlig@scottish.parliament.uk


text:
An dealbh briste
An turas mu dheireadh a thugadh buidseat làn Tòraidheach seachad, 's e Ken Clarke a bha a' giulan a' bhogsa dheirg.
Bha sin anns an t-Samhainn 1996, nuair a bha e soilleir gu leòr gu robh na bliadhnaichean Tòraidheach a' tighinn gu crìch.
Leanadh air sin le ciad bhuidseat Ghòrdain Brown, às dèidh an taghaidh ann an 1997.
Fad nam bliadhna aige mar Sheansalar agus mar Phrìomhaire, bha creideasan cìse aig cridhe an deilbh aige de dh'eaconomaidh na dùthcha.
B' ann air an dòigh sin - nach robh cho folaiseach do na daoine nach robh gam faighinn - a ghluaiseadh e airgead don luchd-obrach a bu bhochda.
Chaidh an dealbh sin a bhriseadh an-diugh.
Reòthadh
Às dèidh do na Tòraidheach cuidhteas fhaighinn dhe na Lib Deamaich, tha George Osborne saor dealbh ùr a dhèanamh agus e airson an eaconamaidh ath thogail na ìomhaigh fhèin.
Seach airgead a thoirt seachad tro shochairean sòisealta agus creideasan cìse, tha Mgr Osborne airson 's gum faigh daoine tuarsadail nas àirde agus gun cum iad barrachd dhiubh.
Mar sin, thèid sochairean na h-aois obrach a reòthadh fad ceithir bliadhna agus thèid creideasan cìse fhèin a ghearradh.
Chan fhaigh pàrantan anns an àm ri teachd taic tro chreideasan cìse airson barrachd na dithis cloinne.
Agus, thèid a' chrìoch a lùghdachadh air nas urrainn do theaghlach faighinn ann an sochairean gach bliadhna bho £26,000 gu £20,000, no £23,000 ann an Lunainn.
Le sin, tha an Seansalar airson buidseat nan sochairean a lùghdachadh agus Breatainn a thoirt bho easbhaidh gu barras ionmhais ro dheireadh na pàrlamaid seo.
Faothachadh
Ach chan e sin ach aon taobh dhen dealbh a-mhàin.
Aig a' cheart àm, tha e airson e tuarasdal bith-bheò de £9 san uair a chur an àite a' bhun-thuarasdail - a tha aig £6.50 an-dràsta.
Cha robh dùil aig na dùbhlanaich ri sin.
Tha e a' dol nas fhaide na bha na Làbaraich no an SNP a' moladh ron taghadh.
A bharrachd air sin, thèid an ìre aig an tòisich daoine a' chìs cosnaidh a phàigheadh suas gu £11,000 le targaid de £12,000, a' fàgail nach pàigh daoine air na tuarsadail as ìsle cìs sam bith orra.
(Bha faothachadh do dhaoine nas beartaiche cuideachd, leis an ìre as àirde gus tòiseachadh aig £43,000 agus an uair sin £50,000, a bharrachd air cur às cìs na h-oighreachd air taighean luach suas gu milean not).
"Nas miosa dheth"
Tha na Làbaraich agus an SNP ag ràdh nach fàs tuarasdail luath gu leòr airson a' bheàrn a lìonadh agus mar sin gum bi daoine nas miosa dheth mar thoradh air buidseat an là an-diugh.
Chuir Harriet Harman às leth an t-Siansalair gu robh a shùil-san air gluasad bho Àireamh a h-Aon Deug tron ath-dhoras gu Àireamh a Deich.
A' cluich poileataigs air latha a' bhuidseit? Cò a chreideadh e.
Ach ro dheireadh na pàrlamaid seo, tha Mgr Osborne airson a dhèanamh duilich do dhuine sam bith - Làbarach no Tòraidheach - seasamh na aghaidh.
Air dòigh, b' ann an-diugh - seach ann an 2010 - a thàinig linn Ghòrdain Brown gu crìch.
Fàsaidh an dealbh nas soilleire anns na mìosan a leanas.


text:
Airson ùine ghoirid a-mhàin, tha Peter Servold a 'toirt a-mach an leabhar ùr oideachaidh Paleo ris an canar Paleo Eats airson AN-ASGAIDH!
Tha Paleo Eats a 'toirt seachad reasabaidhean sònraichte a tha air a bhrosnachadh le còcaire. Chaidh Paleo Eats a sgrìobhadh don neach Paleo a bha a 'coimhead airson reasabaidhean ùra agus sònraichte. Tha na reasabaidhean Paleo gourmet anns an leabhar còcaireachd an-asgaidh seo sìmplidh agus furasta a dhèanamh. Bidh a 'mhòr-chuid de na bìdh ann an 30 mionaidean.
Seo dìreach cuid de na bìdh as urrainn dhut a dhèanamh:
Tha Tha leabhar còcaireachd Paleo Eats a 'nochdadh làn-reasabaidhean Paleo gourmet 80 gu h-iomlan. Is e leabhar fìor a th 'anns an leabhar còcaireachd seo agus chan e dìreach leth-bhreac digiteach a bhios thu a' luchdachadh sìos. Tha Paleo Eats gu tur AN-ASGAIDH, feumaidh tu cìs bheag a phàigheadh airson na luingeis. Bidh an leabhar seo ri fhaighinn AN-ASGAIDH airson ùine ghoirid a-mhàin agus chan eil ach beagan lethbhreacan aig Pàdraig airson a thoirt seachad agus mar sin dèan cinnteach gu faigh thu e fhad 's as urrainn dhut. Cliog gu h-ìosal gus do lethbhreac fhaighinn
Ma tha thu a 'coimhead airson reasabaidhean Paleo milse cuideachd, dèan cinnteach gun tog thu leth-bhreac de leabhar rèitidh Paleo milseag an-asgaidh aig Kelsey Ale aig http://www.paleosweetsbook.com
Chan eil dad air ath-chuairteachadh air an tairgse seo le Paleo Cook an-asgaidh an-asgaidh. Is e an rud a tha thu a 'pàigheadh airson cuin a gheibh thu an leabhar cìs solarachaidh aon turas. Tha an leabhar còcaireachd Paleo seo gu fìor 100% an-asgaidh, agus is e dòigh Pete a bhith a 'faighinn fios airson a leabhar còcaireachd Paleo. Thoir fa-near gum faodadh an làrach-lìn seo fhaighinn dìolaidh airson ceannach a chaidh a dhèanamh bho cheanglaichean iomraidh, faic an duilleag Poileasaidh Prìobhaideachd againn airson barrachd fiosrachaidh.


text:
- TIOTAL
- Drochaid Henderson, Ratharsair
- EXTERNAL ID
- HCD_CARD_239
- ÀITE
- Ratharsair
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: Port Rìgh
- LINN
- 1930an
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 13023
- KEYWORDS
- drochaidean
coilltean
fearann-coillteach
Tha an seann drochaid cloiche seo suidhichte faisg air baile Inbhir Àrais ann an Eilean Ratharsair. Chan eil fhios againn cò às a thàinig an t-ainm no an e Henderson an clachair a thog e, no fiù's an robh e neach-tadhail thig gu deireadh salach orra.
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Faodaidh sibh Gaelcast #7 fhaighinn an seo. (Click here to download our seventh program.)
Tha am prògram seo a-mach air cuspair a tha glè inntinneach do mhòran, agus gu h-à raid dhan sgioba aig Gaelcast – uisge beatha agus Ìle. Nist, chan e gu bheil ùidh thar chà ich againn ann an uisge beatha air a shon fhèin! Gu dearbh, chan eil sinne ga sheachnadh idir, agus tha deagh uisge beatha a’ còrdadh ruinn a cheart cho math ri duine sam bith eile. ‘S e a tha inntinneach dhuinne, an tè ris an robh sinn a’ bruidhuinn mu’n chuspair – Iseabail Nic an t-Sagairt, a tha ag obair airson A’ Bhogha Mòr, fear de na taighean staile air Ìle. ‘S e a bha inntinneach dhuinne, mar a dh’atharraich gniomhachas an uisge bheatha thar nam bliadhna, agus, mar dhaoine ionnsachaidh, a’ Ghà idhlig bhreagha Ìleach a th’aig Iseabail. Nach èisd sibh ris na th’aice ri rà dh – chan eil rian nach còrdadh e ruibh!
This program is about a subject that is very interesting to many, especially to the Gaelcast team – Whisky and Islay. Now, it’s not that we have a greater interest in whisky than anyone else! While we certainly don’t avoid it, and we do enjoy a good whisky as much as anyone else, we do find the woman who is talking with us especially interesting – Iseabail MacTaggart, who works for Bowmore distillery, one of the eight on Islay. We found that the changes in the distillery business that Iseabail described very interesting, and, as Gaelic learners, we very much enjoyed her beautiful Islay Gaelic. Listen, and you will certainly enjoy what she has to say!
Tha e an-còmhnaidh math agus oideachail a bhith bruidhinn ri Calum MacFhearghuis a tha na dhuine anmeil ann an saoghal craoladh na Gà idhlig agus saoghal nan leabhraichean Gà idhlig. An turas seo, tha Calum a’ toirt iomradh air a’ Chomunn Gà idhealach nuair a bha e òg, a’ chiad truip a dh’fheuch e ri sgeulachd aithris air a’ rèidio, agus mar a tha e faicinn saoghal a’ chraolaidh agus na Gà idhlig ag à tharrachadh thar nam bliadhna. Ag èisdeachd ris, agus a’ smaoineachadh air cho fada ‘s a tha sinn air tighinn bho na laithean far nach robh cead aig duine Gà idhlig a labhairt anns na sgoiltean, tha reusan ann a bhith dòchasach air cor a’ chà nain, ma chumas sinn an spà irn a’ dol. Co-dhiù, tha e dìreach math a bhith ag èisdeachd ri Calum còir, a’ leigeil leis a ghuth ar toirt air ais gu laithichean òige – ‘s e ceithir mionaid deug air leth taitneach a th’ann!
It’s always pleasant and educational to listen to Calum Ferguson, the man famous in the world of Gaelic broadcasting and books. This time, Calum talks about the Gaelic Society when he was young, about the first time he tried to tell a story on the radio, and how he has seen the world of broadcasting change over the years. Listening to him, and thinking about how far we’ve come from the days when it was not permitted to speak Gaelic in the schools, there’s reason to be hopeful about the state of the language, if we keep working. Anyway, it’s great to just listen to him, letting his voice carry us back to the days of his youth – a very pleasant 14 minutes!
Agus aig an deireadh, cluinninn sinn roinn de phuirt bho Pipe Major Alasdair MacGilles, bho’n chlà r An Talamh Brèagha a chaidh a chur ri chèile le Urras Dualchas Ratharsaidh agus le Rebecca NicAoidh.
And at the end of the program we’ll hear a selection of tunes from Pipe Major Alasdair MacGilles, from the recording An Talamh Brèagha, made by the Raasay Heritage Trust and by Rebecca Mackay


text:
Iasgair a tha a dhìth air ainmeachadh gu h-ionadail
- 19 An Giblean 2016
- Sgaoil post air Facebook
- Sgaoil post air Messenger
- Sgaoil post air Twitter
- Sgaoil post air Post-D
- Sgaoil post air Facebook
- Sgaoil post air WhatsApp
- Sgaoil post air Messenger
- Sgaoil post air Twitter
-
Sgaoil
Sgaoil post airTha na ceanglaichean seo air an taobh a-muigh agus fosglaidh iad ann an uinneig ùir
-
Post-DSgaoil post air Post-D
-
-
MessengerSgaoil post air Messenger
-
MessengerSgaoil post air Messenger
-
Dèan lethbhreac den cheangail seoMu sgaoileadh
Tha na ceanglaichean seo air an taobh a-muigh agus fosglaidh iad ann an uinneig ùir
-
Chaidh an t-iasgair a thuit dhan mhuir bhon bhàta an Apollo an iar air Arcaibh ainmeachadh gu h-ionadail mar Craig Reid à Bun Lòchaidh anns an Eilean Dubh.
Thuit e dhan mhuir anns a' mhadainn Diluain.
Bha iomairt mhòr theasargainn ann ach cha deach Mgr Reid a lorg.
Thuirt Poilis na h-Alba agus Meur Sgrùdaidh nan Tubaistean Mara gun dèan iad rannsachadh.


text:
- TIOTAL
- Foillseachaidhean Taghaidh, 1874: Sanas a' sireadh taic do Fhriseal Mac an Tòisich
- EXTERNAL ID
- Z_QZP40_2915_P053
- LINN
- 1870an
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 8985
- KEYWORDS
- taghaidhean
poilitigs
luchd-poilitigs
pàrtaidhean poilitigeach
Chaidh an nota seo, a tha ag iarraidh air daoine taic a thoirt do Theàrlach Friseal Mac an Tòisich, tagraiche Libearalach neo-eisimeileach airson seat Bailtean Inbhir Nis, fhoillseachadh rè iomairt taghaidh coitcheann 1874.
B' e toradh an taghaidh airson Bailtean Inbhir Nis (a' gabhail a-steach Inbhir Nis, Inbhir Nàrann, Farrais is A' Chananaich):
Friseal Mac an Tòisich (Libearalach neo-eisimeileach) - 1,134
Mac an Tòisich an Ràthaig Mhòir (Libearalach) - 879
Mac an Tòisich an Tuilm (Tòraidh) - 16
Fhuair na Libearalaich aig Uilleam Gladstone a' mhòr-chuid de na bhòtaichean san taghadh, ach fhuair na Tòraidhean aig Benjamin Disraeli a' mhòr-chuid ann an Taigh nan Cumantan. 'S e pàirt mòr den adhbhar gun d' fhuair iad iomadh roinn-taghaidh gun fharpais


text:
Vágaveltan - Feannagan Fàrach
Tha am buntàta air beatha dhaoine air iomall a' Chuain Shiair a dhèanamh gu math nas fhasa anns na linntean a dh'fhalbh.
Chan ann a-mhàin anns na h-Eileanan agus air Ghàidhealtachd a tha àite sònraichte aig a' bhiadh seo ann an cridheachan dhaoine.
Anns na h-Eileanan Fàrach cuideachd, tha daoine air am beò-ghlacadh leotha.
'S beag an t-iongnadh. Tha a bhith a' feuchainn ri teachd-an-tìr fhaighinn bho arbhar ann an leithid de dh'àite, doirbh dha-rìribh.
Ceap
Le leathadan casa, 's e glè bheag de thalamh a tha freagarach air arbhar fhàs, agus tha an aimsir gu math fliuch, fiadhaich gu math tric.
Dar a thàinig am buntàt', chuir daoine fàilte air, ach cha robh dùil gun gabhadh fhàs ach far an robh talamh domhain - coltach ri arbhar.
Dh'atharraich sin anns na h-1850an ge-tà. Dh'fheuch tuathanach ann an Eilean Vágar ri buntàt' a chur ann an dòigh eile, far nach robh mòran talmhainn.
Dh'obraich e, agus an-diugh 's e an dòigh as cumanta anns an dùthaich air buntàt' fhàs. 'S e faochadh mòr a bh' ann do na Fàraich.
An dèidh dhomh beagan comhairle fhaighinn bho fhear a tha ag obair na chomhairliche àiteachais anns na h-Eileanan Fàrach, chuir mise romham an dòigh seo fheuchainn am-bliadhna.
'S e Vágaveltan (achadh Vágar) a their iad ris, no Flagvelta (achadh ceapach). Theireamaidne sa Ghàidhlig 's dòcha Feannagan Fàrach ris.
Chan fheumar ach mu dhà òirleach de thalamh math dubh, gun cus gainmhich ann ach air a dheagh dhrèanadh, fhad 's a tha deagh fhàs feòir ann, às an gearrar ceap grinn.
An dèidh stoc a chur air a' phìos far am fàs buntàt' as t-Fhoghair na bliadhna roimhe, bidh todhair air an talamh, agus bidh am feur gu math goirid. No faodar dìreach am feur a ghearradh goirid.
An uair sin, as t-Earrach, cuirear buntàt', mu aon troigh bho chèile ann an sreath air uachdar an fheòir, agus cuirear an uair sin todhair gallta, no todhair na bàthcha, eatorra.
A' fàgail striop mu shia òirlich de leathad far a bheil am buntàt' fhèin na laighe, feannar an uair sin ceap aig aon taobh, 20 òirleach (mu leth-mheatair) a-mach bhon loidhne, agus aon troigh (30cm) de leathad, mu dhà òirleach de dhoimhnead, fad na loidhne. Nithear an dàrna gearradh gun an spaid a bhith buileach dìreach. Bidh an uair sin an dàrna gearradh sin eadar gach buntàt' a tha na laighe.
Fillear an uair sin na ceapan thairis air a' bhuntàt', am feur fodha, gus am bi druim de cheapan, a' tar-iadhadh a chèile, os an cionn.
Sin e.
Bheir e beagan nas fhaide mus nochd am buntàt' tron cheap, ach nochdaidh e - maill gu math fàbharach ma tha cunnart fhathast bho reothadh.
Faodar an uair sin a chumail glan fhad 's a tha am buntàt a' fàs, ach faodar cuideachd cùl a chur ris gu ruige àm an togail.
B' fhiach luchagan a chumail air falbh ma 's urrainn, oir gheibh iad cuid den bhuntàt fon cheap. Cha mhill iad cus dhiubh ge-tà.
Dar a thig àm an togail, chan eil agad ach an ceap a fhilleadh air ais gu far an deach a ghearradh, am buntàt' - a tha gu math glan - a thogail mar uighean far nid, agus an ceap a stampadh air ais sìos far an robh e roimhe. (Dèanar cinnteach an toiseach nach eil buntàt' air fhàgail sa cheap fhèin, oir bidh feadhainn a' fàs na bhroinn).
Tha an obair cura, agus an obair togail fada nas luaithe agus nas fhasa na bhith a' tionndadh na talmhainn, agus gan togail le gràp, croman no cròcan. Chan eil todhaigeadh ri dhèanamh nas motha - chan fheumar co-dhiù.
Fàsaidh feur an ath-bhliadhna air ais, agus - gu math buannachdail ann an àite gaothach - chan fhalbh an talamh leis a' ghaoith, 's e slàn, gun bhristeadh.
Do dhaoine aig a bheil croitean, ach aig nach eil cus ùine 's dòcha, dh'fhaodadh gum bi Feannagan Fàrach gu math feumail - fhad 's a tha iad deidheil air buntàt'.


text:
- TIOTAL
- Campa 1d Feachd nam Balach Inbhir Nàrainn ann an Droighneachan
- EXTERNAL ID
- KIGHF_HF_6_03_02
- ÀITE
- Droighneachan
- SIORRACHD/PARRAIST
- SIORRACHD NARANN: Caladar
- DEIT
- 1945; 1946
- LINN
- 1940an
- NEACH-FIOSRACHAIDH
- Taigh-tasgaidh Dualchas na Gàidhealtachd
- AITHNEACHADH MAOINE
- 19125
- KEYWORDS
- scoutadh
feachd nam balach
Gluaiseacht nan Gillean
buidhnean òigridh
campachadh
Campa le 1d Feachd nam Balach Inbhir Nàrainn air Abhainn Eire ann an 1945 no 1946.
Srath cùil, clì gu deas: Maighstir Scout Jim Clark; [neo-aithnichte], [neo-aithnichte], Solly Mac an Tòisich, Athall Moireach, Roy Dale, [neo-aithnichte], [neo-aithnichte], [neo-aithnichte], [neo-aithnichte], Iain Laidlaw; [neo-aithnichte], Iain MacAoidh, Iain Foirbeis, [neo-aithnichte], [neo-aithnichte], [neo-aithnichte], [neo-aithnichte], Coimiseanair Siorrachd Còireal Uallas.
Sreath aghaidh: Seòras Moireach, Iain Innes, chan eil fios cò th' anns an fheadhainn eile.
Mas urrainn dhuibh cuideachadh le bhith ag aithneachadh neach sam bith eile san dealbh seo bhiodh sin air leth toilichte cluinntinn bhuaibh.
Chaidh 1d Feachd nam Balach Inbhir Nàrainn a' stèidheachadh tràth san t-samhradh 1908 le buidheann bhalach a' tighinn còmhla agus bha iad uile air iris "The Scout" a leugheadh oir bha e air a thighinn a-mach bhon Ghiblean a' bhliadhna sin. Lean seo bho foillseachadh ann am pàirt tràth ann 1908 de "Scouting for Boys" aig Baden-Powell. An dèidh ùine dheth an t-samhraoidh a' bhliadhna sin dh'fhaighnich na balaich dha Mgr Seumas Riach, am maighstir-sgoile, am Feachd a ghabhail, agus bha e na Mhaighstir Scout gu mu 1915, nuair a dhùin am Feachd air sgàth nan amannan doirbh aig àm a' Chiad Chogaidh. Chaidh am Feachd ath-bheothachadh sa Cheitean 1921, fon Àrd-maraiche Sir Heathcote Grannd a bha a' fuireach annns Na Bothachan, chun an ear air Inbhir Nàrann. Ged a tha amannan air a bhith ann nuair nach robh a' ruith ach aon earrann, tha 1d Bhuidhean Feachd nam Balach Inbhir Nàrann air a bhith a' ruith on uair sin. Ann an 1939 dh'ath-thog iad seada a bha air a cleachdadh roimhe seo ann an Dùn Dheòrsa air an fhearann ri taobh Sgoill Millbank. B' e seo a' phrìomh-ionad aca gu o chionn beagan bhliadhnaichean nuair nach gabhadh i càradh tuilleadh. Feumaidh 1d Buidheann Feachd nam Balach Inbhir Nàrann an-diugh coinneachadh ann an togalaichean sgoile. Airson iomadh bliadhna, bho 1935 gu 1995, bha Feachd Mara nam Balach soirbheachail ann an Inbhir Nàrann agus bha am prìomh-ionad aig a' chala.


text:
- TIOTAL
- Cluba Camanachd na Manachainn
- EXTERNAL ID
- PAN6_1
- ÀITE
- neo-aithnichte
- LINN
- 1950an
- CRUTHADAIR
- J Nairn
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 20206
- KEYWORDS
- camanachd
Cupa na Camanachd
a' Mhanachainn
spòrs
clubaichean
sgiobaidhean
duaisean
Cluba Camanachd na Manachainn anns na 1950an. Am measg nan duaisean a tha mu choinneamh na sgioba tha Cupa na Camanachd (an dara fear bhon làimh chlì) agus Cupa MhicThàimhmhis (an ceathramh fear bhon làimh chlì). Cha do choisinn a' Mhanachainn gin dhe na cupannan seo anns na 1950an ged a bha iad air am buannachadh roimhe sin. Chan eil fios air ainmeannan nan cupannan eile
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
Taic do Mharina an Òbain
Tha Comhairle Earra-Ghàidheal agus Bhòid air taic a chur ri planaichean airson marina a stèidheachadh san Òban.
Tha comhairlichean an dòchas gum bi buannachdan mòra an lùib an leasachaidh a bhios comasach air 60 bàta a ghabhail.
Bhiodh marina ann far am faodadh bàtaichean fuireach greiseag, àite connaidh agus àite eile airson bàtaichean beaga mu choinneamh Sràid Sheòrais.
Tha dòchas ann mun phròiseict.
Thuirt an Comhairliche Louise Glen Lee gu faodadh am marina piseach mòr a thoirt air an Òban.
Tha i dhan bheachd gu faodadh an t-Òban a bhith nas trainge na port sam bith eile an Alba.


text:
Published Date:
Chruinnich ceudan de dhaoine san Òban ann an Ceàrnag an Stèisein, a chaidh a leasachadh as ùr, gus fosgladh oifigeil meadhan ùr a’ bhaile a chomharrachadh, às dèidh don obair a bhith deiseil airson pròiseact leasachaidh aig Comhairle Earra-Ghàidheal is Bhòid a chosg namilleanan de notaichean.
Bha an Comhairliche Ruairidh MacCuthais, Cathraiche Comataidh Sgìreil an Òbain, Latharna is nan Eilean, an làthair gus an ribean a ghearradh agus thuirt e: “Tha a’ Chomhairle air taic luach còrr is £2 mhillean a thoirt don phròiseact seo; tha e a’ sealltainn mar a tha a’ Chomhairle a’ cur diù dha-rìribh sa bhaile agus tha mi air mo dhòigh glan gu bheil an obair deiseil. Bu thoigh leam taing a thoirt do na bùithtean airson an cuid foighidinn fhad ’s a bha an obair ga dèanamh agus mo thaing dhaibh, don choimhearsnachd ionadail agus do Bid4Oban airson a bhith ag obair ann an com-pàirt rinn.
“Rinn sinn tòrr obrach chruaidh gus dèanamh cinnteach gu robh fios aig daoine dè bha tachairt fhad ’s a bha am pròiseact a’ dol air adhart, agus tha mi a’ smaoineachadh gun aontaicheadh a h-uile duine gun d’ fhuair iad fiosrachadh math is soilleir agus gu cunbhalach dìreach mar a dh’iarradh iad.
“Bidh obair mar seo, a nì cruth-atharrachadh air àite, daonnan a’ cur chùisean troimh-a-chèile, ach cha robh dòigh eile ann. Tha mi a’ smaoineachadh gun aontaicheadh a h-uile duine a chì an t-àite an-diugh gum b’ fhiach e an ùine agus an t-airgead a chaidh a chosg.”
Lean e air: “Le taisbeanadh nan cleasan-teine, tha e sgoinneil a bhith faicinn an àite air a chleachdadh mar a bha san amharc leis na leasachaidhean seo – tachartas mòr a tha tarraing tòrr dhaoine, a tha dèanamh airgead don bhaile agus a tha còrdadh glan ris a h-uile duine. Chaidh an tachartas a chur air dòigh gus sealltainn mar a ghabhas feum a dhèanamh den raon ùr againn, agus tha cùisean air obrachadh fìor mhath, agus sin a’ dearbhadh mar a b’ fhiach e an t-airgead a chosg.”
Cha b’ urrainn don Cheann-Phoileasaidh airson Bun-structar, an Comhairliche Ellen Morton, a bhith an làthair, mar sin bha Iar-chathraiche na Comataidh Sgìreil, an Comhairliche Elaine Robasdan, an làthair na h-àite gus facal no dhà a ràdh às a leth: “Bithear a’ dèanamh obair leasachaidh air raointean poblach gus togail is misneachd a thoirt do bhailtean. Bidh daoine air am misneachadh, bidh luchd-tasgaidh air am misneachadh, tha e a’ toirt togail don sgìre is don eaconamaidh agus tha barrachd dòchais aig daoine mun àm ri teachd agus bidh iad a’ cur amasan nas àirde romhpa.
“Tha sin uile air tachairt leis a’ phròiseact seo. Tha gnothachasan ionadail air buannachdan fhaicinn mu thràth bhon sgeama; tha mi air tòrr bheachdan matha a chluinntinn bho dhaoine a thaobh cho snog is cho goireasach ’s a tha an raon poblach ùr seo, air an ruig a h-uile duine agus air a bheil cothrom aig a h-uile duine.”
Thuirt Fiona NicIlleDhuinn, Manaidsear an Lìonra airson Còmhdhail Alba: “Tha e sgoinneil a bhith faicinn toraidhean na h-obrach chruaidh a rinneadh gus meadhan-baile an Òbain ùrachadh.
“Tha sinn air a bhith toilichte a bhith ag obair còmhla ri Comhairle Earra-Ghàidheal is Bhòid gus meadhan an Òbain a leasachadh, a’ gabhail a-steach leasachaidhean ri taobh a’ phrìomh rathaid an A85 agus timcheall air prìomh ionadan còmhdhail, agus tha sinn an dòchas gum faigh a’ choimhearsnachd agus na gnothachasan buannachdan bhon obair airson iomadh bliadhna.”
Seo an dàrna ìre den obair leasachaidh air raointean poblach an Òbain, às dèidh na h-obrach a rinneadh a-cheana gus Sràid Stafford ùrachadh.
Leis a’ chruth ùr air Ceàrnag an Stèisein tha: raon co-roinnte ann, le àite a ghabhas a chur gu feum ann an diofar dhòighean airson tachartasan bho àm gu àm; cabhsair nas leithne airson coiseachd ri taobh na mara; ionad-fasgaidh bus nas fheàrr do luchd-siubhail; suidheachain dealbhte a dh’aona-ghnothach; planntrais sgeadachaidh; àiteachan airson tagsaidhean agus cruinn sholais shònraichte le stèisean WiFi mar phàirt dhiubh.
Air Sràid Sheòrais agus Ceàrn Pàirc na Banrigh chithear raointean suidhe leasaichte, le planntraisean agus cruinn sholais shònraichte; cabhsair leasaichte ri taobh na mara; rèilichean air an ùrachadh agus solais ùra air a’ bhalla-mhara.
Thòisich an obair tràth san Fhaoilleach, agus bhathar an dùil gum biodh e deiseil san Iuchar, le cuid a phàirtean den obair a’ toirt nas fhaide. Am measg nan leasachaidhean mòra a chaidh a dhèanamh bha:
- suidheachain a bharrachd ri taobh a’ bhalla ìosail ri taobh Bùth an Uisge-bheatha air Sràid Stafford agus cabhsair thairis air an àite far an robh planntrais air a’ bharraid uarach, bha e a’ fàs nas duilghe coimhead às a dhèidh
- oirean ìosal a’ chabhsair air an leudachadh agus air an dèanamh nas leithne far a bheil na h-àiteachan-parcaidh airson daoine ciorramach
- cabhsair air a leudachadh a-steach gu Sràid Earra-Ghàidheal
- cruinn sholais air an neartachadh ri taobh a’ bhalla-mhara
- Bùird-fhiosrachaidh le Fiosrachadh Beò (FB) anns na còig ionadan-fasgaidh bus airson Ceàrnag an Stèisein
- Bun-stèidh agus bun-structar airson Bòrd FB mòr a thèid a thogail ann an Ceàrnag an Stèisein a bheir fiosrachadh beò seachad air seirbheisean trèana, aiseig agus bus
- trì ionadan-fasgaidh bus a bharrachd do Cheàrnag an Stèisein
NOTAICHEAN
Chaidh an sgeama a dhealbh le Capita agus a thogail le Land Engineering.
Thug Còmhdhail Alba £300,000 seachad mu choinneamh chosgaisean a’ phròiseict.


text:
Eacarsaich mhòr airm gus tòiseachadh
Bidh feachdan armaichte bho 14 dùthaich air a' Ghàidhealtachd 's anns na h-Eileanan tron Ghiblean, airson na h-eacarsaich mhòir airm, Joint Warrior.
Tha an eacarsaich ga cumail dà thuras anns a' bhliadhna - as t-Earrach 's as t-Fhoghar.
Tòisichidh e air an 11mh den Ghiblean agus mairidh e chun an 23mh den mhìos.
Bidh 31 soitheach cogaidh 's bàt'-aigeann, 60 itealan agus mu 6,500 saighdear bho NATO an lùib na h-eacarsaich.
Buaidh nah-eacarsaich
Thuirt am Flt Lt. Guy Radcliffe bho RAF Inbhir Lòsaidh gum bi feachdan-adhair a' tighinn bho leithid Canada, a' Ghearmailt, Nirrbhidh, an Tuirc agus na Stàitean Aonaichte.
Thuirt e gu bheil an eacarsaich a' cur grunn dùbhlan mu choinneimh an ionaid - mar eisimpleir gum feum plèanaichean mòra a bhith a' tighinn 's a' falbh bhon raon-laighe ann, a th' air a dhealbh airson itealan nas lugha 's nas luaithe.
Tha an Cabhlach Rìoghail ag ràdh gum bi iadsan an sàs tron eacarsaich ann an uisgeachan an ear-thuath, an iar-thuath agus an ceann a tuath.
Tha iad ag ràdh gum bi a' mhòr-chuid dheth a' tachairt fada a-muigh gu muir, ach gum bu chòir do sheòladairean thoirt fa-near gum faodadh e buaidh a thoirt orra cuideachd.


text:
- TIOTAL
- Dealbh de Shìleas NicCoinnich
- EXTERNAL ID
- PC_WD_JM_001
- ÀITE
- N/A
- LINN
- 1940an
- NEACH-FIOSRACHAIDH
- Am Baile agus Luchd-rannsachaidh a' Chogaidh
- AITHNEACHADH MAOINE
- 30214
- KEYWORDS
- Maoir rannsachaidh a' Chogaidh
An dara Cogadh
campaichean-cruinneachaidh
arm
Feachdan Armaichte
Seo dealbh de Shìleas NicCoinnich. Rinn sgoilearan à Bun-sgoil a' Mheadhain, Inbhir Nis, agallamh còmhla rithe mar phàirt de phròiseact 'Maoir rannsachaidh a' Chogaidh' ann an 2005.
Rugadh i air Eilean an Taighe, eilean beag far costa a tuath Ratharsair. Bha i ann an Seirbheis Thaiceil na Dùthcha - ATS) rè an dara Cogaidh. Chuir i seachad ùine sa Ghearmailt agus chunnaic i campa-cruinneachaidh Bhelsen dà sheachdain às dèidh a shaoradh


text:
- TIOTAL
- A' Chill, Diùra
- EXTERNAL ID
- GB1796_859_20_0236
- ÀITE
- A' Chill
- SGÌRE
- Diùra agus Colbhasa
- SIORRACHD/PARRAIST
- EARRA-GHÀIDHEAL: Diùra
- LINN
- 20l
- CRUTHADAIR
- M E M Donaldson
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 9803
- KEYWORDS
- bailtean
taighean
croitearachd
B' e coimhearsnachd bheag chroitearachd ann an Diùra a bha sa Chill. Chan eil air fhàgail an-diugh ach a dhà no trì thaighean fàs. Tha Diùra an ear air Ìle. Tha caolas cumhang, Caolas Dhiùra eadar an dà eilean. Tha mu 190 neach a' fuireach ann an Diùra agus mu 6000 fiadh.
Rugadh M.E.M. Donaldson ann an 1876 agus thàinig i dhan Ghàidhealtachd mu 1908. Rinn i tòrr siubhail ann an ceann a tuath agus air taobh siar na Gàidhealtachd a' sgrìobhadh agus a' togail dhealbhan. B' e Rubha Aird nam Murchan fear dhe na h-àitean a b' fheàrr leatha agus b' ann an sin a rinn i a dachaigh ann an Sanna ann an 1927.
Eadar 1912 agus 1949, sgrìobh Miss Donaldson iomadh leabhar mu eachdraidh shòisealta agus mu chleachdaidhean na Gàidhealtachd. 'S e 'Wanderings in the Western Highlands and Islands' agus 'Further Wanderings - Mainly in Argyll' as ainmeile agus tha dealbhan annta a rinn i fhèin. Chaochail i ann an taigh-eiridinn ann an Dùn Èideann ann an 1958 agus chaidh a tìodhlacadh anns an Òban
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
William Henry Perkin
B' e ceimigear à Sasainn a bha ann an William Henry Perkin.
Bha e ainmeil airson a' chiad dhath fuadain, mauveine.
Beatha[deasaich | deasaich an tùs]
Nuair a bha e 15 bliadhna a dh'aois chaidh e don Colaiste Rìoghail na Cheimigeachd (nise na phàirt de Cholaiste Impireil Lunnainn) is dh'ionnsaich e ceimigeachd fo August Wilhelm von Hofmann. Rinn e an taisgealadh mauveine aige nuair nach robh e 18 bliadhna a dh'aois agus nuair an do dh'fheuch e ri cairt-gheal (quinine) a dhèanamh. Aig an t-àm seo bha gach gath nàdarra is daor.
Lean e dreuchd san gnìomhachas datha.
Bha e pòsta dà thuras, aig Jemima Harriet Lissett agus Alexandrine Caroline Mollwo. Fhuair e ceithir nigheannan agus trì mic, William Henry Perkin, Jr., Arthur George Perkin agus Frederick Mollwo Perkin. Bha gach mac na cheimigear.
Ann an 1907 sgoilt aipeandaig agus fhuair e am fiabhras-clèibhe agus chaochail e.
Urraman[deasaich | deasaich an tùs]
Bha e na cheann-suidhe a' Chomainn Cheimigeach eadar 1883 agus 1885.[1] Bhuannaich e am Bonn-Chuimhne Davy ann an 1889. Chaidh e na ridire ann an 1906.[2] Dh'ainmicheadh Bonn-Chuimhne Perkin a' Chomainn Gnìomachais Ceimigeach air.
Iomraidhean[deasaich | deasaich an tùs]
- ↑ Moore, Tom Sidney ⁊ Philip, James Charles (1941): The Chemical Society 1841-1941: a Historical Review. Lunnainn: Comann Ceimigeach.
- ↑ (1912): “Perkin, William Henry”, Dictionary of National Biography, 1912 supplement. Air a thogail 13mh dhen Lùnasdal 2016.


text:
Naidheachdan 11:00m
29 An Lùnasdal 2014 Ùraichte aig Ùraichte aig
Referendum
Chuir Prìomh Mhinistear na h-Alba, Ailig Salmond, plana airson cùram chloinne aig meadhan na h-argamaid an-diugh airson neo-eisimeileachd do dh'Alba. Thuirt Mgr Salmond gum faodadh sin £5,000 sa bhliadhna a shàbhaladh do theaghlaichean. Ach thuirt Daibhidh Camshron, air an dàrna là de a thuras a dh'Alba, gu bheil cumhachd an-dràsta fhèin aig Riaghltas na h-Alba cùram chloinne a leasachadh agus gur fhada bho dh'fhaodadh iad a bhith air sin a dhèanamh.
Siria
Thuirt na Dùthchannan Aonaichte gu bheil suidheachadh nam fògarrach leis a' chogadh ann an Siria cho dona 's a bh' ann a-riamh. Tha an UN ag ràdh gu bheil trì millean Sirianach air teicheadh às an dùthaich agus gu bheil sia gu leth millean eile air an dachaigh fhàgail anns an dùthaich.
Ugràin
Tha an Ceann-Suidhe Obama a' fàgail air an Ruis gur i as coireach ris an fhòirneart air taobh sear na h-Ugràin. Ann an aithris bhon Taigh Gheal, thuirt Mgr Obama gun tug Moscow trèanadh, armachd agus airgead dha na reubaltaich a tha a' sabaid an aghaidh feachdan Riaghaltas na h-Ugràin. Tha an Kremlin a' dol às àicheadh sin.
Tesco
Thuit luach nan earrainnean ann an Tesco, an t-sreath bhùithtean as motha ann am Breatainn, dhan ìre as lugha ann an 11 bliadhna, an dèidh ìsleachadh mòr air a' phrothaid a tha iad a' cur romhpa airson na bliadhna. Thèid trì-chairteal den luach a ghearradh far torradh na tha luchd-earrainn na companaidh a' faighinn air ais.
Hampshire
Tha poilis ann an Hampshire a' coimhead airson gille beag, còig bliadhna de dh'aois, air a bheil tumour eanchainn, an dèidh dha phàrantan a thoirt às an ospadal ann an Southampton an-dè gun chead dotair. Thuirt na poilis gun deach Ashya King a thoirt dhan Fhraing air aiseag à Portsmouth feasgar an-dè.
Tram
Bhuail bus agus aon de na tramaichean air siostam ùr Dhùn Èideann na chèile goirid an dèidh 8.00m an-diugh. Cha deach duine a ghoirteachadh anns an tachartas air Sràid West Maitland.


text:
- TIOTAL
- Foillseachaidhean Taghaidh, 1874: Freagairt do "Reiceadh Friseal Mac an Tòisich na rathaidean-iarainn don Riaghaltas!"
- EXTERNAL ID
- Z_QZP40_2915_P033
- LINN
- 1870an
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 8955
- KEYWORDS
- taghaidhean
poilitigs
luchd-poilitigs
pàrtaidhean poilitigeach
rèiltean
Is e seo an fhreagairt do phostair a chaidh fhoillseachadh rè iomairt taghaidh coitcheann 1873-74, a' càineadh poileasaidhean Theàrlaich Fhriseil Mhic an Tòisich air rathaidean-iarainn na Gàidhealtachd, fear de dhithis thagraichean Libearalach airson seat Bailtean Inbhir Nis. Tha e a' dol às àicheadh chasaidean gum biodh na poileasaidhean aige a' ciallachadh gun cailleadh a' Ghàidhealtachd cùmhnantan obrach agus obair càraidh do bhailtean is cathair-bhailtean na Galldachd.
B' e toradh an taghaidh airson Bailtean Inbhir Nis (a' gabhail a-steach Inbhir Nis, Inbhir Nàrann, Farrais is A' Chananaich):
Friseal Mac an Tòisich (Libearalach neo-eisimeileach) - 1,134
Mac an Tòisich an Ràthaig Mhòir (Libearalach) - 879
Mac an Tòisich an Tuilm (Tòraidh) - 16
Fhuair na Libearalaich aig Uilleam Gladstone a' mhòr-chuid de na bhòtaichean san taghadh, ach fhuair na Tòraidhean aig Benjamin Disraeli a' mhòr-chuid ann an Taigh nan Cumantan. 'S e pàirt mòr den adhbhar gun d' fhuair iad iomadh roinn-taghaidh gun fharpais


text:
Funchal
Is e prìomh-bhaile de Madeira, eilean Phortugach a tha ann an Funchal. Is e cathair a tha ann. Chaidh coisrigeadh air a h-Arois an "Sè", ann an 1508 agus don bhrìgh sin tha Funchal a' comharraich 500 bliadhna an 2008.
Air barrachd Aros easbuigeachd, agus taigh-choinneamh an riaghaltais roinneil, tha colaisde de Oilthigh Caitligeach na Portugail, agus colaisde ealain anns a' chathair.
Bailtean Co-cheangailte[deasaich | deasaich an tùs]
- Cape Town[1]
- Freemantle[2]
- Gibraltar
- Honolulu (Hawaii)[3]
- Herzylia
- Leichlingen
- Maramba
- Marrickville
- Maui (Hawaii)[4]
- New Bedford (Massachusetts)[5]
- Oakland (Calafòrnia)
- Parla
- Praia[6]
- Santos
- São Paulo
- Saint Helier[7]


text:
Dragh ann an Uibhist nach deach fuasgladh fhaighinn fhathast air ceist na Fadhla a Deas
16 Am Faoilleach 2017 Ùraichte aig Ùraichte aig
Tha comhairle choimhearsnachd ann an Uibhist a' gearain mu cho fada 's a tha Comhairle nan Eilean Siar a' toirt gus fuasgladh fhaighinn air ceist na Fadhla a Deas.
Tha dusan bliadhna ann an t-seachdainn seo bho chaill còignear às an aon teaghlach am beatha an sin ann an tuil agus stoirm.
Thuirt Comhairle Choimhearsnachd an Ìochdair ag radh gur e drochaid a tha a dhìth - agus gum feum a' Chomhairle èisteachd ri na daoine.


text:
- TIOTAL
- Stèisean Achadh na Sìne - sealladh farsaing dhan iar
- EXTERNAL ID
- PC_HRS_STATIONS_001_045
- ÀITE
- Ach na Sìne
- SGÌRE
- Am Blàr Dubh
- SIORRACHD/PARRAIST
- ROS: Cunndainn
- DEIT
- 1963
- LINN
- 1960an
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 26781
- KEYWORDS
- Rèile Inbhir Pheofharain agus an Eilein Sgitheanaich
Rèile na Gàidhealtachd
Rèile Lunnainn Meadhan-tìre agus Alba
Rèile Bhreatainn
Sealladh farsaing a' sealltainn an t-seada-bathair agus gach togalach anns an stèisean. Tha an tanca fhathast air mullach tùr an uisge air cùl ceann clì na drochaid. O nach robh feum air nuair a thòisich einnseanan dìosail, cha robh sgeul air an ceann bliadhna no dhà.
Tha Stèisean Achadh na Sìne air Rèile Inbhir Pheofharain agus an Eilein Sgitheanaich, ris an canar mar as trice an-diugh Rèile a' Chaoil. Tha e beagan is 43 cilemeatair an iar air Inbhir Pheofharain. Dh'fhosgail e do bhathar air an 9mh dhen Lùnastal 1870, agus do luchd-siubhail air an 19mh là. Tha e fhathast fosgailte ann an 2008, ach sguir trèanaichean bathair anns an Lùnastal 1983. 'S e Achadh na Sìne fear de na lùban far am faod trèanaichean dhan ear 's dhan iar a dhol seachad air a chèile. Bha taigh-òsta air an àrd-chabhsair an ear ach chaidh a losgadh gu làr anns a' Ghearran 1994


text:
- TIOTAL
- A' togail Drochaidh An Dòrnaidh
- EXTERNAL ID
- HCD00117
- ÀITE
- An Dòrnaidh
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1930an; 1940an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 11843
- KEYWORDS
- drochaidean
togail
crainn
Ghabh an drochaid thar Loch Long eadar An Dòrnaidh is Àird Eilbh àite na h-aiseig, is chaidh fhosgladh mar dhrochaid chìs air an 30mh den Giblean 1940. Chaidh cuir às le na cìsean ann an 1946. Chaidh drochaid ùr a thogail ann an 1990. Chithear Caisteal Eilean Donnain air cùlaibh an einnsean crann
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Stailc Dihaoine air a cur dheth
Chan eil stailc gu bhith aig Caledonian Mac a' Bhriuthainn Dihaoine.
Thuirt aonadh an RMT anmoch oidhche Chiadain gun deach an stailc a chur dheth ri linn co-dhùnadh Riaghaltas na h-Alba dàil a chur ann an seirbheisean-aiseig a chur a-mach gu tairgse.
Chaidh Prìomh Mhinistear na h-Alba, Nicola Sturgeon, an sàs gu pearsanta, agus tha an t-aonadh ag ràdh gun tug i dhaibh gealltanasan gun deadh coimhead "gu fàbharach" ris na draghan a th' orra.
Tha buill an RMT mì-thoilichte mu chùmhnantan-obrach - gu h-àraid a thaobh tuarastail agus peinnseannan.
Às dèidh dà là eile de choinneamhan, sgaoil còmhraidhean eadar Cal Mac agus an RMT oidhche Chiadain gun aonta sam bith.
Ach dh'innis an t-aonadh gu bheileas air roghainneachadh an stailc ris an robh dùil a chur dheth.
Thuirt Cal Mac gu bheil na seòlaidhean a bharrachd aca Diardaoin fhathast gu bhith a' ruith, agus iad ag obair an-dràsta gus na seirbhesean-aiseig gu lèir aca Dihaoine fhaighinn air ais dhan àbhaist.
Tha dùil gun lean còmhraidhean eadar an RMT agus Cal Mac a-rithist Diardaoin.


text:
Beurla air BBC ALBA "cudromach"
Fhuair ath-sgrùdadh a rinn Urras a' BhBC gu bheil e "cudromach" gum bi Beurla ga cleachdadh còmhla ris a' Ghàidhlig air BBC ALBA.
Tha an t-Urras cuideachd a' moladh poileasaidh fo-thiotalan an t-seanail a chumail mar a tha e.
Choimhead an t-Urras air seirbheis a' BhBC air telebhisean, reidio is air-loidhne ann an Alba, a' Chuimrigh is Èirinn a Tuath.
'S e seo a' chiad làn sgrùdadh aca air BBC ALBA.
Thuirt an t-Urras gu bheil iad mothachail gu bheil deasbad a' dol ann an coimhearsnachd na Gàidhlig mu Bheurla air BBC Alba agus fo-thiotalan sa Bheurla.
Làidir
Thuirt iad gun d'fhuair iad freagairt làidir bho gach taobh den deasbad sin.
Cho-dhuin an t-Urras fhèin gu bheil Beurla air BBC ALBA còmhla ris a' Ghàidhlig cudromach gus cultar na Gàidhlig a thaisbeanadh gu barrachd dhaoine, agus 'son luchd-ionnsachaidh na Gàidhlig a chuideachadh.
Thuirt iad nach eil cead-craolaidh BBC ALBA ag ràdh gum feum prògramanan a bhith ann an Gàidhlig a-mhàin.
A thaobh fo-thiotalan, thuirt Urras a' BhBC gur e roghainn a thoirt dha luchd-amhairc am fuasgladh as fheàrr a bhiodh ann.
Thuirt iad ge-tà, gu bheil iad a' tuigsinn nach gabh sin a dhèanamh air adhbharan ionmhais, is mar sin gu bheil iad den bheachd gum bu chòir am poileasaidh a chumail mar a tha e.
Dh'innis an t-Urras gu bheil dragh ann gu bheil figearan-amhairc BBC ALBA a' tuiteam air sgàth na th' ann de dh'ath-chraolaidhean.
Fhuair rannsachadh an Urrais gun robh cuid mothachail air seo, ach nach e cuspair ro mhòr a bh' ann dhaibh.
Àbhaisteach
Thuirt an t-Urras gur e ath-chraolaidhean a th' ann an 80% de phrògraman BBC ALBA, is gun robh sin àbhaisteach a thaobh seanailean digiteach sa Bheurla cuideachd.
Thuirt iad gur e dùbhlan a th' ann dha BBC ALBA is daoine an dùil gun toir iad seachad farsaingeachd de phrògraman ann an Gàidhlig.
Bidh aig BBC ALBA ri plana 'son prògraman san àm ri teachd a stèidheachadh, fhuair an t-Urras, nuair a tha dearbhadh ann air am buidseat.
Thuirt iad cuideachd gum feum am BBC fhèin meòrachadh air na bhios an dàn dha na seirbheisean aca ann am mion-chànain nuair a bhios cinnt ann air cead an telbheisean san àm ri teachd.
Fhuair an aithisg gun robh BBC ALBA agus BBC Radio nan Gàidheal a' ruighinn cuid mhath de luchd-labhairt na Gàidhlig, is gun robh an ìre de thoileachas aig daoine anns gach seirbheis glè àrd (8 à 10 'son BBC ALBA, is 8.5 à 10 'son BBC Radio nan Gàidheal).


text:
Is e inneal a th 'ann an sgrìob HTML a sgrìobhas duilleagan lìn HTML gu furasta. Tha fios againn gu bheil a 'mhòr-chuid de làraichean-lìn mòra air an sgrìobhadh a' cleachdadh HTML. Tha e a 'ciallachadh gur e an sgrìobhainn structaraichte gach duilleag a chì sinn - darphin 50 ekπtwσn. Le bhith a 'cleachdadh sgrìob HTML, is urrainn dhuinn dàta fhaighinn bho dhiofar duilleagan lìn agus an tionndadh gu cruth a ghabhas leughadh agus so-ruigsinneach leithid CSV agus JSON. Tha e sàbhailte innse dhuinn gur e sgrìob HTML aon de na sgrìobadh lìn as fhearr agus as iongantach agus innealan tarraing dàta air an lìon. Chaidh na prìomh bhuannachdan a dheasbad gu h-ìosal.
1. A 'glèidheadh ar n-ùine
Le sgrìobadh HTML, faodaidh tu fiosrachadh a tharraing bho na làraichean-lìn fiùghantach gu furasta. Chan fheum thu inneal sam bith eile gus dèiligeadh ri duilleagan HTML oir is e prògram iomlan a tha seo gus fiosrachadh a ghabhas leughadh agus brìoghmhor a tharraing dhut. Eu-coltach ri iarrtasan sgrìobadh dàta àbhaisteach eile, cha toir sgrathan HTML mòran ùine. An àite sin, togaidh e fiosrachadh bho dhuilleagan lìn adhartach agus adhartach ann an dìreach diog. An coimeas ri sin, faodaidh seirbheisean sgrìobadh eile tòiseachadh bho seachd gu deich latha agus a 'caitheamh mòran ùine agus lùth.
2. Luas agus dìon
Tha a 'mhòr-chuid de na h-iarrtasan sgrìobadh lìn nas slaodaiche na na gairmean API, agus chan eil cuid a' toirt dìon sam bith air an eadar-lìon. Eu-coltach ris na seirbheisean togail data sin, bidh an sgrìobadair HTML a 'coileanadh a ghnìomhan aig astar luath agus faodaidh e suas ri deich mìle duilleag lìn a phròiseas ann an 20 - 30 mionaid. A thuilleadh air, tha an inneal seo a 'dèanamh cinnteach gu bheil do shàbhailteachd agus prìobhaideachd iomlan. Tha e a 'ciallachadh nach fheum dragh a bhith agad mu shàbhailteachd an dàta a chaidh a sgrìobadh oir cha tèid e a-riamh a roinn le luchd-cleachdaidh treas-phàrtaidh.
3. A 'cumail suas agus a' cruinneas mòr
Tha sgrìob HTML mar aon de na h-innealan sgrìobadh dàta a tha a 'dèanamh cinnteach gu bheil deagh chumail suas agus cruinneas. Tha e a 'ciallachadh gu bheil an dàta a chaidh a tharraing saor bho mhearachd agus nach eil faclan meallta. Gu fortanach, chan fheum an teicneòlas sgrìobadh lìn seo càil sam bith a chumail suas agus a 'dèanamh cinnteach à toraidhean càileachd.
4. A 'cuideachadh leat fuireach san fharpais
Anns an t-saoghal seo air a stiùireadh, feumaidh sinn a bhith furachail oir tha am fiosrachadh a tha air a thaisbeanadh anns an lìon a' cumail atharrachadh gach dàrna dàrna. Ma tha sinn airson an dàta ceart fhaighinn, dh'fheumamaid cleachd HTML a chleachdadh. Gu dearbh, faodaidh an t-inneal seo cuideachadh le bhith a 'dèanamh aon cheum air thoiseach air na farpaisich aca. Le sgrìobadh HTML, faodaidh tu fiosrachadh àrd-inbhe a thoirt seachad ann an cùis mhionaidean. Cuideachd, tha an t-seirbheis sgrìobidh dàta seo gar cuideachadh gus sùil a chumail air na gluasadan margaidh làithreach agus a 'toirt seachad fiosrachadh mu dhuilleagan lìn nan farpaisich againn. Faodaidh e dàta brìoghmhor agus leughaidh a tharraing, gun a bhith a 'cur an aghaidh càileachd. Mar sin, is e sgrìob HTML an roghainn a chaidh a dhèanamh roimhe de bhuidhnean agus iomairtean air feadh an t-saoghail.
5. Dealbhan le URLan briste
Uaireannan bidh sinn a 'tighinn tarsainn air URLan briste agus tha sinn fhathast airson an cuid fiosrachaidh a tharraing. Le sgrathar HTML, tha e furasta do neach sam bith dàta a tharraing bho na ceanglaichean lìn briste, leabharlannan air-loidhne, agus earrannan XHMTL. Tha leudachadh eadar-dhealaichte aice mar Loofah agus Sanitize agus cuidichidh e a 'glanadh na ceanglaichean briste sa bhad. Faodaidh an sgrìobadh seo dàta a tharraing à faidhlichean HTML agus XML agus a 'toirt seachad fiosrachadh mionaideach ann an ùine ghoirid.


text:
Liananaich ann an Loch nan Ritheannan
Tha Roinn na Slàinte Àrainneachail aig Comhairle nan Eilean Siar ag iarraidh air a' mhòr-shluagh Loch nan Ritheannan, ann an Ceòs, an ceann a tuath nan Loch ann an Leòdhas, a sheachnadh.
Tha liananaich air sgapadh san loch, a dh'fhaodadh daoine agus beathaichean a dhèanamh tinn.
Fàgaidh a bhith a' sluigeadh an uisge daoine le stamagan goirt, no trioblaidean slàinte nas miosa.
Ma beanas daoine dhan uisge, faodaidh e trioblaidean craicinn adhbharachadh.
Faodar tuilleadh fiosrachaidh fhaighinn bho Roinn na Slàinte Àrainneachail aig a' Chomhairle air 01851 822694.


text:
- TIOTAL
- An Taigh-solais, Caol Àcainn, An t-Eilean Sgitheanach
- EXTERNAL ID
- HCD_CARD_057
- ÀITE
- Caol Àcain
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: An Srath
- LINN
- 1950an
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12880
- KEYWORDS
- Taigh-solais
Gabhan Maxwell
Eilean Bàn
lach lochlannach
Anns a' chairt-phuist seo le beagan dath air, chithear sealladh den taigh-solais agus de na toglaichean ann an Eilean Bhàn. Chaidh an dealbh a a thogail ann an Caol Àcainn.
Chaidh an taigh-solais, le a thùr de 70 troighean a dh'àirde, a thogail ann an 1857. Chaidh a dhealbhadh le D & T Stevenson agus bha e air a chleachdadh gus na 1960an. Ann an 1965, chaidh taigh an neach-gleidhidh an taigh-solais a cheannach le Gabhan Maxwell, an t-eòlaiche nàdair agus sgrìobhadair 'Ring of Bright Water'. Rinn e planaichean cuideachd airson gnìomhachas a dhèanamh de na colcan a bha a' fuireach air an eilean mar-thà. Bha e cuideachd airson tèarmann nàdair a dhèanamh den eilean ach cha tàinig na planaichean gu buil a chionn 's gun do chaochail e ann an 1969.
Cheannaich Urras an Eilein Bhàin an t-eilean ann an 2000 agus rinn iad ath-nuadhachadh air na toglaichean gus an robh iad a rèir planaichean Maxwell a-rithist. Tha Taigh-tasgaidh Gabhan Maxwell anns a' phrìomh sheòmar. Bidh am Bright Water Centre ann an Caol Àcainn a' ruith tursan bàta don eilean gus na toglaichean agus an fhiadh-bheatha fhaicinn bho na slighean-coiseachd agus àite-falaich.
Tha an sealladh gu math eadar-dhealaichte a-nis. Dh'fhosgail Drochaid an Eilein Sgitheanaich ann an 1995 agus tha an t-eilean a-nis na bhun-taic don drochaid. Ri cùl na deilbh, a' coimhead don iar-thuath, chithear mullach 'bholcànach' Dùn Cana (443m) ann an Eilean Ratharsair. Bha a' chairt-phuist seo air aon de sreath a rinn D. Mac a' Phearsain aig an robh oifis-puist agus bùth ann an Caol Àcainn
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Ath-bheothachadh nan dachannan falamh?
Tha co-chomhairleachadh air plana taigheadais airson an ath chòig bliadhna anns na h-Eileanan Siar a' dol an-dràsta.
Mar phàirt dheth sin, thathas a' coimhead ri mar a ghabhas dachannan falamh a chleachdadh mar thaighean màil.
Thuirt an Comh. Tormod MacLeòid, a tha cuideachd na bhall de Thaighean Innse Gall, neo HHP, nach eil e comasach leis a' mhaoineachadh a th' ann an-dràsta cumail suas ris an iarrtas airson taighean.
"Nam biodh an t-ionmhas againn, bu chaomh leinne suas ri 50 dachaigh a thogail anns a' bhliadhna," thuirt Mgr MacLeòid.
1,800 dachaigh falamh
"Dh'fheumadh sinn sin airson dèiligeadh ris an iarrtas a th' ann airson dachaighean anns an là a th' ann an-diugh.
"Air feadh nan Eileanan gu lèir, tha 1,800 dachaigh a tha falamh.
"Nise, tha timcheall air dàrna leth dheth sin 's e dàrna dachannan a th' annta, agus mar sin chan urrainn dhuinne càil a dhèanamh ris an fheadhainn sin.
"Ach tha timcheall air mìle de dhachannan a tha falamh fad na bliadhna.
"Feadhainn aca, dh'fheumadh iad an t-uabhas obrach a dhèanamh riutha.
"Tha sin cosgail, agus chan eil an t-ionmhas againn an-dràsta a dhèanadh sin.
"Ach lùigeadh sinn gun tigeadh daoine air adhart, daoine aig a bheil na dachannan sin, agus nam biodh feadhainn aca nach fheumadh iad tòrr a dhèanamh riutha, bu chaomh leinne gun deadh iad fhèin 's dòcha nan uachdarain.
"Tha na cùmhnantan air atharrachadh gu mòr airson uachdaran prìobhaideach, agus tha e a' toirt dhaibh tòrr a bharrachd cuideachaidh na bh' ann ron seo.
"Nam faigheadh sinn fiù 's 10 no 15 anns a' bhliadhna de na dachannan sin air feadh nan Eileanan dhèanadh e cuideachadh mòr.
"Tha e tàmailteach nuair a chì thu na tha de dhachannan falamh air feadh nan Eileanan, agus nuair a chì thu na tha de dhaoine a' feitheamh agus gun càil a choltas gum faigh iad dachaigh fad 's dòcha bliadhna no an còrr," thuirt e.
Tha seo a' tighinn agus prìsean cuibheasach thaighean an ceann a tuath na h-Alba air èirigh 7% an-uiridh.
A rèir àireamhan ùra bhon chompanaidh sheilbh, HSPC, tha a' phrìs chuibheasach airson dachaigh a-nis a' seasamh aig £170,000.
Tha a' chompanaidh cuideachd ag ràdh gun do thuit an àireamh de thaighean a chaidh air a' mhargaidh 9%, 's iad a' coireachadh na bhòta airson Brexit agus an suidheachadh poileataigeach san fharsainneachd.


text:
Sàrdais
'S e cànan Ròmanach a tha ann an Sàrdais. Canar limba sarda no Sardu ris anns a' chànan fhèin.
Tha i ga bruidhinn le nas motha na millean duine ann an Sardinia, eilean anns a' Muir Mheadannach. 'S e sin 80% de mhuinntir an eilean, ach tha iad uile dà-chananach, tha Eadailtis aca cuideachd.
Le achd ionadail ann an 1997 agus achd na stàite 1999 fhuair Sàrdais inbhe mar mion-chànan, ach chan eil inbhe cho-ionnanach le Eadailtis aice fhathast. .[2]
An comais ri Eadailtis is cànanan Ròmanach eile tha gràmar is fuaimneachadh Sàrdais caran coltach ri Laideann fhathast. Ach chithear buaidh na Spàinntis is Catalanais cuideachd.
'S iad na dualchainntean as motha:
- Logudorese [src]: 500,000 neach-labhairt (1993) ann am meadhan na h-eilean. [3]
- Gallurese [sdn]: 100,000 (1993) san àird an earra-thuath [4]
- Campidanese [sro]: 345,000 neach-labhairt (2000), ann an ceann a deas na h-eilean. [5]
- Sassarese [sdc]: 100,000 (1993) san iar-thuath an eilein [6]


text:
Leabhraichean ùra
Tha na trì leabhrain anns an t-sreath seo on fhoillsichear Barrington Stoke ag innse mu thriùir dheugairean a th’ ann an cruaidh-chàs.
Ann an Trom-neul tha Lusaidh, bràmair Todd, gun mhothachadh às dèidh tubaist rathaid. Tha Todd a’ falbh le Jade a-nis. Ach dè thachras nuair a dhùisgeas Lusaidh?
Ann an Lann tha Rich bochd anns an àite cheàrr aig an àm cheàrr. Tha sgian aig Tocson agus tha e deònach a cleachdadh...
Ann am Fortan, tha gràin aig Dale air an sgoil. Cha choimhead a’ chlann-nighean a rathad. Bidh e fhèin agus a mhàthair ri sabaid gu tric. Gu dearbha, tha thìd’ aig Cuibhle an Fhortain tòiseachadh air cur nan car...
Tha na leabhraichean seo air an dealbh gu sònraichte do leughadairean neo-mhisneachail no do luchd-ionnsachaidh. Tha gach cuid ri fhaighinn air CD, air a leughadh do luchd-ionnsachaidh agus do dh’fhileantaich.


text:
- TIOTAL
- Taigh-òsta Ùige, An t-Eilean Sgitheanach
- EXTERNAL ID
- HCD_CARD_003
- ÀITE
- Ùige
- SGÌRE
- An t-Eilean Sgitheanach
- SIORRACHD/PARRAIST
- INBHIR NIS: Snìothasort
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12829
- KEYWORDS
- togalach
togalaichean
ailtireachd
Cairt-phuist den taigh-òsta ann an Ùige, baile croitearachd agus port iasgaich ann an ceann iar-thuath an Eilein Sgitheanaich. Thug George Washington Wilson (1823-93), a bha na dhealbhadair-camara ainmeil, an tuairisgeul seo air a' bhaile, ag ràdh gun robh "bàgh brèagha ann, a tha a' laighe mar chrudh-eich, le bann de chladach dhonn is de phàircean air an àiteach, agus barraid beinne sa chùl-raon" (eadar-theangaichte)
Tarsainn bho Thaigh-òsta Ùige tha tùr, no gòrlais, a thogadh mu 1840 leis a' Chaiptean Friseal a bha na uachdaran aig an àm. Aig an àm sin, choisicheadh croitearan na sgìre chun an tùir gus na màil aca a phàigheadh don bhàillidh an Fhrisealaich. Tha Eaglais Shaor Ùige, a thogadh ann an 1847, cuideachd suidhichte faisg air an taigh-òsta. A rèir an t-seanchais, thog èildear às an Eaglais Shaoir aon de na casaidean buidseachd mu dheireadh an aghaidh màthair agus a cuid nigheanan ann an 1880. Cha tàinig a' chasaid gu càil, agus mhair iad uile beò.
Tha Ùige ainmeil mar phort iasgaich. Bha cidhe ann an Ùige ro 1840, agus ann an 1894 chaidh a leudachadh gu mòr aig cosgais £9000. Dh'fhosgail an Rìgh Eideart Vll agus a' Bhanrigh Alexandra an cidhe gu 'h-oifigeil' air a' 1d Sultain 1902, agus tha càrn-cuimhne don tachartas sin a-nis faisg air far a bheil pàirc nan càraichean an-diugh. Ann am bliadhnachan tràtha, bhiodh bàtaichean-smùide a' siubhal eadar Glaschu is Steòrnabhagh a' stad gu tric ann an Ùige, agus ann an 1964 thòisich Caledonian Mac a' Bhriuthainn a' seòladh gu Eilean na Hearadh agus Uibhist a Tuath, mar a tha iad a' dèanamh chun an latha an-diugh.
S dòcha gum bi an ìomhaigh seo ri faotainn airson a ceannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Buga
'S e baile meadhanach ann am Valle del Cauca (Roinn), ann an Coloimbia[1] a th' ann am Buga neo Guadalajara de Buga. Tha e suidhichte aig àirde dhe 969m os cionn ìre na mara 67km air falbh bho Chali, prìomh-bhaile na roinne, agus 445km bho Bhogotá. 'S e Buga an 44mh baile as motha na dùthcha.[2] Chaidh am baile a steidheachahd ann an 1555.
Susbaint
Freumhan an Ainm[deasaich | deasaich an tùs]
Mar a b'àbhaist ann an Aimearaga, chruthachadh na Spàinntich ainmean-àite le freumhan anns na creideamhan aca neo mar chuimhne air àiteachan agus daoine ainmeil thall anns an Spàinn: m.e. Sante Fe de Bogotá, San Bonifacio de Ibagué agus Santiago de Cali.[3] Mar sin, fhuair am baile an t-ainm Guadalajara bhon a' bhaile leis an aon ainm ann An Spàinn. 'S ann às an ainm Arabais 'wād al-ḥaŷara (واد الحجرة neo وادي الحجرة) a tha Guadalajara agus tha e a' ciallachadh Abhainn na Clachan. Tha na h-ùghdarrsan a'creidsinn gur e ainm Tùsanach a th'ann an eilimeid Buga, oir bha tuathan Carib nan tàmh an seo ro ruigheachd nan Spàinnteach. A bharrachd air sin, tha tòrr àite ris an canar Buga ri fhaicinn air feadh A' Chairibìan.[4]
Sluagh a' bhaile[deasaich | deasaich an tùs]
Ged a tha 116,893 nan tàmh anns a' bhaile, chan eil ach 17,000 dhuibh a' fuireach anns na sgìrean dùthchasail am broinn crìochan a' bhaile.[5] Tha fearrann na dùthcha sin ga roinn eadar na bailtean (Spàinntis: municipios) agus le sin tha gach clachan agus croit fo stiùireadh baile air choireigin.[6] Air adhbharan trioblaidean poiliteagach air an dùthaich, tha a' mhòr-chuid dhe na daoine anns gach uile baile a-nis a' fuireach anns na bailtean fhèin, is na daoine a' fàgail na sgìrean dùthchasail.
Taobh chinnidh, ' s e Daoine geala/mestizos a th'ann a' mhòr-chuid dhe na daoine ann am Buga. A bharrachd air sin. ‘s e Tùsanaich a th’ann 0.1% agus tha 8.2% dhe daoine le freumhan ann an Afraga. ' S urrainn dhan 93.9% dhe na daoine ann an Buga leughadh agus sgrìobhadh. A tuilleadh air sin, tha fòn aig an taigh aig 63.5% dhe na dachannan.[7]
Fèisean[deasaich | deasaich an tùs]
Thathar a’ cumail am iomadach seòrsa dhe fhèis ann an Buga. Chithear fèilltean caitligeach, leis gur e dùthaich le mòr-chuid chaitligeach a th’ann fhathast,[8] fèisean na stàite agus tachartasan ionadail a sheallas cho làidir ‘s tha beairteas cultarail na dùthcha.
- Fèis an Neo-eisimeileachd: 20mh An t-Iuchar.
Daoine Ainmeil[deasaich | deasaich an tùs]
Manuel Antonio Sanclemente: Ceann-Suidhe na dùthcha eadar 1898 agus 1900.
Eliseo Payán: Ceann-Suidhe na dùthcha ann an 1887.
Bailtean Ceangailte[deasaich | deasaich an tùs]
- Guadalajara, ann An Spàinn.
Iomraidhean[deasaich | deasaich an tùs]
- ↑ Dùthchannan aig SMO
- ↑ Bailtean as motha na dùthcha
- ↑ Toponimia
- ↑ Fiosrachadh a' Chomhairle
- ↑ Figearan Oifis a' Chunntas-sluaigh
- ↑ Cololmbia Virtual
- ↑ Bileag fhiosrachaidh DANE
- ↑ Country Studies: Colombia


text:
Cùrsa Fìdhlearachd na Garbh-chrìochan le Iain MacPhàrlain
Cinn-latha: 01/04/19 - 05/04/19
Cosgais: £260 (£180 do dh'oileanaich)
Neach-teagaisg: Iain Macfarlane
Maoineachadh ILA ri fhaighinn: Chan eil
Clàraich an-dràsta!
Tha Sabhal Mòr Ostaig air leth toilichte an cùrsa ùr Fìdhlearachd a thabhann am-bliadhna còmhla ris an neach-ciùil thàlantach, Iain MacPhàrlain.
Thugainn agus ionnsaich ciamar a chluicheas tu stoidhle shònraichte nan Garbh-chrìochan air an fhidhill leis an t-sàr neach-ciùil thraidiseanta, Iain MacPhàrlain. Air a’ chùrsa seo, bithear a’ sùileachadh gun ionnsaich sibh roghainn de phuirt sna h-òrain Ghàidhlig, ridhleachan na pìoba agus na sgeulachdan air cùl nam port.
Tha an cùrsa seo ga theagasg tro bhith ag èisteachd agus gheibhear ceòl sgrìobhte aig deireadh a’ chùrsa. Bu chòir gum bi na h-ionnstramaidean agaibh fhèin còmhla ribh agus bu chòir gum bi cluicheadairean aig ìre eadar-mheadhanach no nas àirde.
Mu dheidhinn Iain:
Rugadh agus thogadh Iain ann an Gleann Fhionnainn agus bha e air a bhogadh ann an ceòl na sgìre bhon a bha e na ghille òg. Tha Iain aithnichte airson a bhith a’ cluich còmhla ri Blazin Fiddles agus Glenfinnan Ceilidh Band, ach tha e cuideachd air cluich còmhla ri luchd-ciùil a leithid Boys of the Lough, Phil Cunningham, Fearchar MacRath agus Fergie Dòmhnallach. Tha Iain air a bhith an sàs gu mòr ann an teagasg thar nam bliadhnaichean agus tha e an-dràsta na phrìomh neach-oide fìdhlearachd aig Sgoil Chiùil na Gàidhealtachd. A bharrachd air sin, tha companaidh riochdachadh ciùil aige, Old Laundry Productions, stèidhichte ann an Gleann Fhionnainn agus tha a’ chompanaidh seo air a bhith gu math soirbheachail is iad air clàran a leithid ‘Dual’ le Julie Fowlis, ‘Farrar’ le Duncan Chisholm agus ‘Cillebride’ le Kathleen NicAonghais fhoillseachadh. Dh'fhoillsich Iain a chlàr ùr fhèin, ‘Gallop to Callop’, ann an 2016.
“Tha Iain làn-airidh air a chliù airson na tha de dh'aoibhneas a bhios e a' taisbeanadh na chuid chuirmean-ciùil.”
Tha barrachd fiosrachaidh mu Iain an seo


text:
Evans a' craoladh à Inbhir Nis
- 19 An Giblean 2013
- Sgaoil post air Facebook
- Sgaoil post air Messenger
- Sgaoil post air Twitter
- Sgaoil post air Post-D
- Sgaoil post air Facebook
- Sgaoil post air WhatsApp
- Sgaoil post air Messenger
- Sgaoil post air Twitter
-
Sgaoil
Sgaoil post airTha na ceanglaichean seo air an taobh a-muigh agus fosglaidh iad ann an uinneig ùir
-
Post-DSgaoil post air Post-D
-
-
MessengerSgaoil post air Messenger
-
MessengerSgaoil post air Messenger
-
Dèan lethbhreac den cheangail seoMu sgaoileadh
Tha na ceanglaichean seo air an taobh a-muigh agus fosglaidh iad ann an uinneig ùir
-
Bha an neach-aithris aig Radio 2 Chris Evans a' craoladh a' phrògraim maidne aige à Inbhir Nis an-diugh (Dihaoine).
Tha Evans air dràibheadh eadar Land's End agus Taigh Iain Ghròt airson cathrannais, còmhla ris an t-seinneadair Gary Barlow, an t-Oll. Brian Cox agus an craoladair James May.
Ràinig iad Taigh Iain Ghròt mu 05:00m Dihaoine.
Bha iad a' togail airgid airson cùraim aillse broillich.


text:
Oilthigh Ghlaschu a' cuimhneachadh Theàrlaich Cheannadaich
Thèid stòras airgid a chur air bhonn aig Oilthigh Ghlaschu son cuimhneachan sònraichte a stèidheachadh air beatha Theàrlaich Cheannadaich, a bha uair na oileanach , agus a chuir iomadach bliadhna seachad mar reachdadair ann.
Tha an t-oilthigh ag amas air roinn teagaisg no seòmar-òraid ainmeachadh às a dhèidh, agus bidh seo anns an togalach ùr son Ionnsachadh agus Teagasg, a thathas a' dol a thogail.
Tha an iomairt a' faighinn làn thaic bho theaghlach Mhgr Cheannadaich agus thuirt Prìonnsabal an Oilthigh, Anton Muscatelli gun robh iad a' faireachdain gum biodh seo na chuimhneachan maireannach air an obair a rinn Teàrlach aig teis-meadhain oideachaidh oileanach.
Seirbheis
Gheibh caraidean is luchd-dàimh, cothrom airgead a chur ris an stòras aig an t-seirbheis chuimhneachaidh a thèid a chumail oidhche Ardaoin aig 7f ann an Talla Bhòid aig an Oilthigh.
'S e an t-Urr Stiùbhart MacGuaire a bhitheas os cionn na seirbheis agus tha i fosgailte do dhuine sam bith thighinn ann.
Fosglaidh na dorsan aig 6.30f agus tha dùil ri sluagh mòr, s' mura faigh a h-uile duine a-steach, bidh Gallaraidh Cheilbhinn faisg air làimh fosgailte cuideachd 's cluinnear na tha dol anns an talla fhèin.
Pìobairean
Bidh Dòmhnall Caimbeul, a leig dheth a dhreuchd mar Phìobaire an Oithigh bho chionn ghoirid, agus a bhràthair Alasdair Caimbeul a bha na dhlùth-charaid do Mhgr Ceannadach, os cionn caismeachd a thèid a-steach dhan talla ron t-seirbheis.
Bidh an t-Oll Anton Muscatelli, Ceann-suidhe Aonadh Oilthigh Ghlaschu, Rory Slater agus Neach-Labhairt Chomhairle nan Oileanaich, Breffni O'Connor a' toirt seachad òraid a' cuimhneachadh air Mgr Ceannadach.
A bharrachd air a sin, cluinnear na cuimhneachain aig Brian McBride, a bha na charaid do Theàrlach bhon a choinnich iad an toiseach ann a 1975, nuair a bha Brian na cheann-suidhe air a GUU agus bha Teàrlach a' toirt seachad òraid ann a deasbad-sgoile.


text:
Fosglaidh Hospice na Gàidhealtachd às ùr
Fosglaidh dorsan Hospice na Gàidhealtachd a-rithist air an 17mh dhen t-Samhain.
Tha a' chompanaidh Morrison Construction air a bhith ag obair air an ionad ùr bhon Òg Mhios 2015 nuair a chaidh an t-seann ionad a leagail.
Bhon uairsin tha seirbhisean hospice air a bhith gan toirt seachad le Ospadal Coimhearsnachd Inbhir Ghòrdain.
Bha an t-seann ionad 25 bliadhna a dh'aois, agus cha robh ann ach ceithir seòmraichean sìngilte agus dà uard le trì leapanan 's cha robh mòran rùm ann son teaghlaichean a bha a' tadhal air euslaintich.
Goireasan
Bidh naoi seòmraichean sìngilte anns an ionad ùr agus aon uard le trì leapanan a' fàgail cùisean gu math nas goireasaiche do dh'euslaintich.
Tha na goireasan do luchd-obrach tòrr nas fheàrr cuideachd agus a' freagairt air feumalachdan slàinte an latha an-diugh.
Bidh cothrom aig luchd-dàimh fuireach tron oidhche le euslaintich, agus tha barrachd rùm ann son caraidean is càirdean nuair a tha iad a' tadhal air an ionad.
Thèid seirbhis chomhairleachaidh a thoirt seachad do theaghlaichean a thaobh àm bàis agus an taic a tha dhìth aig an àm dhuilich seo dhaibh.
Seòmraichean sònraichte
Tha seòmar sònraichte ann airson obair-ealain agus tha ionad physiotherapy nas motha ann cuideachd.
Tha cuideachd goireasan bhideo ann airson seirbhisean hospice a thoirt seachad ann an àitean iomallach air a' Ghàidhealtachd.
Thòisich an obair ann an 2015 le £3m agus tha iad air £4.3m eile a thogail son a chur ris an sin leis an taic a' tighinn bho choimhearsnachdan agus gnìomhachasan air feadh na Gàidhealtachd.
Thug Àrd Oifigear Hospice na Gàidhealtachd, Coinneach Steele, taing mhòr dhan a h-uile duine a thug airgead seachad.
'Cha dèanadh sinn an gnothach às an aonais', thuirt e.


text:
- TIOTAL
- Constabal Poilis Marc Laurie aig Stèisean Inbhir Nis, 2002
- EXTERNAL ID
- NRM_NBNW_HML_DS050471
- ÀITE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- DEIT
- 16 Dùbhlachd 2002
- LINN
- 2000an
- CRUTHADAIR
- Lynn Patrick
- NEACH-FIOSRACHAIDH
- Taigh-tasgaidh Nàiseanta an Rèile, Iorc
- AITHNEACHADH MAOINE
- 19992
- KEYWORDS
- rèile
rathaidean iarainn
stèiseanan rèile
oifigearan poilis
Chaidh an dealbh-camara seo de Chonstabal Poilis 3633 Marc Laurie de Phoilis Còmhdhail Bhreatainn (BTP) a thogail aig stèisean Inbhir Nis air 16 An Dùbhlachd 2002. Tha am 'beat' aige air prìomh loidhne na Gàidhealtachd a' gabhail a-steach Inbhir Nis gu Dail Chuinnidh, far a bheil a cho-obrichean a' gabhail thairis obair poilis air an loidhne gu Peairt.
Faodar a' chiad luchd-obrach rèile air an deach iomradh mar 'phoilis' a thoirt a lorg air 30 An t-Ògmhios 1826. Chaidh am BTP nuadh-aimsireil a chruthachadh le Achd Coimisean Còmhdhail Bhreatainn 1949 a thug còmhla na feachdan a fhuair Rèile Bhreatainn bhon lìonra mus deach a chur an seilbh na stàite. 'S e seirbheis poilis speisealta nàiseanta a th' ann airson lìonra rèile Bhreatainn agus tha e a' dèiligeadh ri eucoirean mòra agus beaga, mì-rian agus tachartasan. Tha e cuideachd a' gabhail a-steach rèile fo thalamh Lunnainn, rèile fo thalamh Ghlaschu, Midland Metro agus siostaman Tramlink Chroydon.
Fiosrachadh
O chionn còrr is ceud bliadhna, chaidh a dhà de na rathaidean-iarainn as àille air an t-saoghal, Loidhne Rèile a' Chaoil agus Loidhne Rèile a Tuath, a thogail. Tha prìomh loidhne na Gàidhealtachd gan ceangal ris a' chòrr de lìonra rèile na RA. Bho 1997 gu 2003, thog Taigh-tasgaidh Nàiseanta na Rèile deilbh nan trì loidhnichean sin, agus bho na h-ìomhaighean chaidh trì taisbeanaidhean a chruthachadh - 'Connections to the Kyle' ('Ceanglaichean dhan Chaol'), 'By Firth and Flow' ('Ri Caolas agus Sruth) agus 'The Highland Link' ('An Ceangal Gàidhealach'). Nochd na taisbeanaidhean air Lìonra Tasglann na h-Alba (SCAN) fon taisbeannadh didsiotach 'North by Northwest' a chur air bhog gu h-oifigeil làrach Thasglann Nàiseanta na h-Alba air 5 an t-Ògmhios 2001 ann an Inbhir Nis. Sheas an co-obrachadh le SCAN gu 2009 nuair a chaidh 'North by Northwest' a ghluasad chun an làrach-lìn, Am Baile.
Tha 'North by Northwest' a' clàradh eachdraidh bheò agus tha e a' clàradh boillsgeadh ann an tìm ann am beatha dhaoine agus an loidhne anns na bliadhnachan mu dheireadh den fhicheadamh linn agus toiseach a' chiad linn thar fhichead. Bha na taisbeanaidhean a' comharrachadh a' bhuaidh a bha aig rèile na Gàidhealtachd air daoine, sealladh-tìre agus eaconamaidh Gàidhealtachd na h-Alba.
Tha sinn a' toirt taing airson taic don Luchd-urrais a leanas a mhaoinich an t-siurbhidh dhealbh camara de phrìomh loidhne na Gàidhealtachd, Loidhne a' Chaoil agus an Loidhne a Tuath le luchd-togail-dheilbh bho Thaigh-tasgaidh Nàiseanta na Rèile eadar 1997 agus 2003:
Railtrack, Railtrack-Alba, Scotrail, EWS, Porterbrook, First Engineering, Com-pàirtichean Lìora Rèile na Gàidhealtachd, Comhairle na Gàidhealtachd, Iomairt Rois & Chromaidh, Iomairt Ghallaibh agus Chataibh, Safeways, Caraidean Taigh-tasgaidh Nàiseanta na Rèile, Comhairle Pheairt & Chinn Rois agus Comann Rèile na Gàidhealtachd


text:
- TIOTAL
- Caisteal Caol a' Chùirn
- EXTERNAL ID
- PC_JMSTRACHAN_002
- ÀITE
- Loch Odha
- SGÌRE
- Ceann a Tuath Latharna
- SIORRACHD/PARRAIST
- EARRA-GHÀIDHEAL: Àird Chatain 's Mucàrna
- CRUTHADAIR
- JM Strachan
- NEACH-FIOSRACHAIDH
- J I R Martin
- AITHNEACHADH MAOINE
- 28858
- KEYWORDS
- caistealan
finneachan
lochan
daingneachdan
togalaichean
Tha Caisteal Caol a' Chùirn air rubha beag air Loch Obha, taobh an iar Dail Mhaillidh. Aig aon àm b' e eilean a bha anns an rubha ach thuit ìre an uisge agus a-nis gheibhear gu tìr fad an t-siubhail bhon a' chaisteal.
Chaidh an caisteal a thogail leis a' Mhorair Cailean Caimbeul, a' chiad Mhorair air Gleann Urchaidh, ann an 1450 agus chaidh leasachaidhean a chur ris tro thìde. Chaidh atharrachadh gu bhith na thaigh-feachd anns na 1690an leis a' Mhorair Iain Caimbeul ann an Gleann Urchaidh agus chaidh a chleachdadh mar ghearasdan don riaghaltas aig àm ar-a-mach nan Seumasach ann an 1715 agus 1745. Dh'fhàg na Caimbeulaich Caisteal Caol a' Chùirn airson Caisteal a' Bhealaich ann an 1740 airson ùidh a chumail anns na h-oighreachdan aca ann an Siorrachd Pheairt. Chaidh Caisteal Caol a' Chùirn fhàgail uile gu lèir ann an 1760 an dèidh dha a bhith air a sgrios gu dona ann an stoirm dealanaich. Tha e air a bhith fo chùram Alba Eachraidheil bho na 1950an


text:
Ràdh na Seachdaine 16 - 'S gorm na cnuic a tha fada bhuainn.
-
- Posts: 671
- Joined: Tue Sep 25, 2007 3:47 am
- Language Level: Fileanta
- Corrections: Please correct my grammar
- Location: Saitama, an Iapan
- Contact:
Ràdh na Seachdaine 16 - 'S gorm na cnuic a tha fada bhuainn.
Chan eil e cho doirbh obrachadh a-mach dè an sean-fhacal Beurla ris a bheil an sean-fhacal Gàidhlig seo coltach. Nam bharail fhìn tha e nas fhasa a chleachdadh na "Chithear iteachan brèagha air eòin fad' às".
Beurla: The grass is always greener on the other side.
Saoil an innseadh luchd-ionnsachaidh eile dhuinn dè na sean-fhaclan a th' aca sa chànan mhàthaireil aca fhèin a tha coltach ris an dà abairt seo?